Bukedde Online - Leero mu mboozi y'omukenkufu tukulaze engeri gy'oyinza okukozesaamu butto wa Kaloti okulwanyisa ekifu n'okugumya abasirikale b'omubiri\nButto akamuddwa mu kaloti.\nMu myaka gya 1700, Anne eyali Nnaabakyala wa Bungereza mu biseera ebyo, lumu yeesala akambe n’akozesa omubisi gwa kaloti okwejjanjaba era zaafuuka ez’ettunzi.\nNaye kaloti zirina emigaso mingi olw’okuba n’ekirungo kya ‘Beta-carotene’ ekikola ekiriisa kya vitamiini A, ekiyamba amaaso obutalwala nsenke, okwozaako ekifu n’okuziyiza puleesa yaago.\nOsobola okuzikamulamu butto okuva mu nsigo zaazo. Kaloti ekulira emyezi ena, naye ssinga ogireka n’etuuka ku myezi mukaaga ereeta ensigo n’ofuna ssente mu nsigo n’ekimere wansi.\nKkiro y’ensigo ngigula 5,000/-, mu yiika osobola okufunamu kkiro ezisoba mu 60. Mu kifo ky’okulya ekitundu kya kkiro, ojja kwetaaga amatondo 5 aga butto wa kaloti buli lunaku ofune omuganyulo gwe gumu n’omuntu alidde ekitundu kya kkiro ate kizibu okugimeketa n’obudde oba tobulina.\nObubenje oluusi bw’olaba ekiro bujja lw’abantu abamu okuba nga tebalaba bulungi, olumukubamu amataala ng’atagala n’akola akabenje. Ate abantu abamu batambula batomera ebisenge olw’amaaso agatalaba.\nZisobola okukuyamba ku maaso ssinga osobola okulya ekitundu kya kkiro oba okunywa amatondo 5 buli lunaku. lKaloti eyamba okukuuma olususu nga luto n’okumalawo enkovu kuba alimu ekirungo ekiddaabiriza obutoffaali bw’omubiri n’oba ng’olabika bulungi.\nButto wa kaloti ssinga omugatta n’ensogasoga akuyamba obutakosebwa musana, kitegeeza bulungi ku bantu abakolera mu musana, bannamagoye n’abo abeeyerusa. Alimu ekirungo ekyozaekibumba, naddala ku bantu abanywa omwenge, okulya emmere erimu ebintu ebigiyamba okugikuuma okumalawo ebbanga nga tennafa, abanuusa omukka oguva mu mmotoka n’ebirala.\nMulungi ku bantu abalumbibwalumbibwa endwadde, zongera abaserikale amaanyi. lAlimu omunnyo gwa ‘Magnesium’ n’oba nga tulumwa nnyingo. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.


Bukedde Online - Paasita Ssenyonga atuuzizza olukung'aana ku kufa kwa Yiga Mbizzaayo n'ata akaka\nPaasita Ssenyonga atuuzizza olukung'aana ku kufa kwa Yiga Mbizzaayo n'ata akaka\nAyogedde ku mugenzi nga abadde nabbi ow'obulimba , omukabassanyi w'abakazi era nga waafiiridde abadde awerebye endiga ze nnyingi ekirwadde kyakirya atabaala nga kw'otadde n'okwegaana abaana baazadde mw'abo baakaka omukwano.\nPaasita Ssenyonga ng'ayogerera mu lukung'aana lwa bannamawulire\nOmusumba wa Life Christian Church Jackson Ssenyonga akungubagidde omugenzi Paasita Augustine Yiga eyavude mu bulamu bw'ensi eno olunaku olwaleero kyokka n'asaba abantu bulijjo okulekanga omukululo omulungi .\nWabula Ssenyonga talina kalungi k'ayogedde ku mugenzi n'agamba nti afudde talokose yadde nga ku ssaawa esembayo agezezzaako nnyo okumutuukirira alokoke kyokka ne birema .\nAyogedde ku mugenzi nga abadde nabbi ow'obulimba , omukabassanyi w'abakazi era nga waafiiridde abadde awerebye endiga ze nnyingi ekirwadde kya kiryatabaala nga kw'otadde n'okwegaana abaana baazadde mw'abo baakaka omukwano.\nSsenyonga akoowode abo bonna omugenzi be yazaalamu kyokka n'agaana okubalabirira okuggya gy'ali abawe obuyambi wamu n'okuweerera abaana baabwe.\nSsenyonga agabidde abaamawulire obutambi bwa CD obwoleka ebikolobero omugenzi by'azze akola.\n'Muvubuka nnyweza, emyaka gyange tegikyayunga'\nPulezidenti agenda kutongoza okuzimba olutindo lw'e Jinja olupya


Bukedde Online - Gwebakwatidde mu bubbi e Namungoona yekwasa Sitaani\nGwebakwatidde mu bubbi e Namungoona yekwasa Sitaani\nAb'omu Katanga bawambye ofiisi ya LC lwa...\nSsemaka akwatiddwa lwa butalabirira mwana...\nRASHID Katende 29 omutuuze we Namungoona eyagambye nti atunda ngoye mu Owino n’okutuusa kati atenderezza poliisi eyamuwonyezza okuttibwa abasuubuzi b’oku kaleerwe ababadde baagala okumutta nga bamulanga okuyingira edduuka lya mobile money nabbamu emitwalo 50 n’omusobyo.\nChristine Nyamwija omukozi kudduuka lya mobile money yategeezezza abasajja bazze babiri omu n'ayingira munda (katende) omulala nasigala wabweru era Katende olw'afunye omukisa nayisa omukono ku kawunta nabbamu ssente ezisoba mu mitwalo 50 nazikwasa munne nadduka.\nYagasseeko nti abasuubuzi baamwanguyidde ne bamukwata ne bamukuba era poliisi yagenze okujja okumutaasa ng’amaaso gazimbye.\nKatende mu kwewoozaako yategeezezza nti alina omukazi n’abaana babiri era yabadde agenda kubagulira bigere kyokka ku ssimu ye tekwabaddeko airtime n’akyama ku dduuka lya mobile money ne bagamba nti mubbi.\n“Kale mugamba nti mubbi naye nange essimu yange abankubye bagitutte kati nabo babbi bye mugamba nti ssente nzibbye n’eziwa munange mulimba ye bwemba nzibye kitegeezza kunkuba “ Katende bwe yategeezezza , yaguddwako omusango ku Fayiro nnamba SD REF: 28/08/08/2018\nAb'e Nammere balaze obutali bumativu ku atwala eby'okwerinda mu kitundu\nSitampu enjingirire zikwasizza omumyuka wa ssentebe


Gula Bitcoin ku Paxful mu kiseera kyennyini. Gulana n`abakozesa abalala ku mutimbagano ng`okozesa okunyumya okwabuliwo.\nTunda Bitcoin ku bbeeyi gye weerondedde, era osasulwe mu emu ku ngeri z`okusasula ez`enjawulo.\nFuna waleti ya Bitcoin ey`olubeerera ku bwereere ng`erabirirwa BitGo, abakyasinze okukutuusaako waleti za Bitcoin ezeesigika.\nWeeyambise akakisa akali mu Nteekateeka yaffe ey`Obunywanyi otondewo emikutu egiyingiza ensimbi obutasalako.


Bukedde Online - Omukazi lwe yeeronda n'atama omusajja\nSheikh Muzaata waakusiibulwa ekiseera kyonna - Ndirangwa\nNakalema ayogedde ebimusoomooza mu lutalo lw'enguzi\nAb'akatale k'e Wandegeya balemesezza minisita okulondesa\nMuseveni akunze abavubuka ku kweggya mu bwavu\nOmukazi lwe yeeronda n'atama omusajja\nSsenga nfunye okutya omusajja ayinza okunf...\nAdded 4th August 2020\nABASAJJA abamu babeera mu maka nga bali ku maggwa olw’abakazi abeeronda ku buli nsonga. Ab’engeri eno mu kiseera we tubeeredde mu kkalantiini nga kafiyu atandika ssaawa 1:00 ey’akawungeezi, kati engeri gye baamwongezzaayo ku ssaawa 3:00, mulimu omukazi ate ayinza okwemulugunya nti bba asusse okukeeranga okudda awaka n’abazimbirira ng’alinga atalina gy’ayinza kuyita n’anyumyako ne mikwano gye!\nJjukira mu bbaala ne mu bivvulu abasajja gye baatwalirizanga ku budde, byonna tebinnaggulwawo.\nOmukazi eyeeronda, omusajja ayinza okugula ennyama ensava n'abuuza oba yagenderedde kubayimbulukusa ng'obapiika amasavu!\nAte bw'eba enkapa n'ajuliza nti ssinga yatuleeteddemu ebijanjaalo ne tumanyirirwa! lBwe wabaawo akaakunyumidde ku mulimu n'okumunyumiza ng'ozzeeyo awaka, bwe kakutanda n'oyogera ku mukozi munno nga mukazi katugeze Diana, olwo ng'atandika okukulumba nti heeee..!! abo ba Diana b'obeeramu banaatulekera akasente akagula ebyetaago awaka!\nOmusajja oluusi ayinza okuyiiyiza munne akagatto, olugoye oba ekintu ekirala kyokka gy'amalira nga yeevumye ekyabimuguzizza. Ku mukazi eyeeronda, atandikira awo nti obimuleetedde bimaze kudiba ku malaaya yo. Ate lw'otomuguliddeyo ogwo nagwo ne gufuuka musango.\nLeero ku zino WhatsApp eziriwo, mukwano gwo ayinza okukuweereza akatambi akanyuma, obubaka oba akafaananyi, bw'okasindikira omukyala ayinza okukugamba nti, ku luno k'oyendere ku WhatsApp oba Facebook ne mukerere amwenye!\nYe bw'ateebereza nti oba olinayo omukazi omulala, bw'akusanga ku ssimu ne bw'oba oyogera na mikwano gyo ayinza okukulumba nti, leero k'oteeterere ku ssimu ne bakazi bo!\nLw'omusabye okugendako e Namboole bw'atakubuuza nti ‘simanyi leero munno yagenze mu nsonga', akutegeeza nga bwe yakoowa okugattiriza ‘muggya we' we yakomye. Bw'omulagirira okubaako by'atereeza eby'omu kitanda n'awoza nti ‘leero kye bataakusomese nga tekiriiyo.'\nABASAJJA abamu babeera\nmu maka nga bali ku maggwa\nolw'abakazi abeeronda ku buli\nAb'engeri eno mu kiseera we\ntubeeredde mu kkalantiini nga\nkafiyu atandika ssaawa 1:00\ney'akawungeezi, kati engeri gye\nbaamwongezzaayo ku ssaawa\n3:00, mulimu omukazi ate ayinza\nokwemulugunya nti bba asusse\nokukeeranga okudda awaka\nn'abazimbirira ng'alinga atalina\ngy'ayinza kuyita n'anyumyako\nne mikwano gye!\nJjukira mu bbaala ne mu\nbivvulu abasajja gye baatwalirizanga\nku budde, byonna tebinnaggulwawo.\nomusajja ayinza okugula ennyama\nensava n'abuuza oba\nng'obapiika amasavu! Ate\nbw'eba enkapa n'ajuliza nti\nssinga yatuleeteddemu ebijanjaalo\nlBwe wabaawo akaakunyumidde\nawaka, bwe kakutanda\nn'oyogera ku mukozi munno\nnga mukazi katugeze Diana,\nolwo ng'atandika okukulumba\nnti heeee..!! abo ba Diana\nb'obeeramu banaatulekera akasente\nakagula ebyetaago awaka!\nlOmusajja oluusi ayinza\nokuyiiyiza munne akagatto,\nolugoye oba ekintu ekirala\nkyokka gy'amalira nga yeevumye\nmukazi eyeeronda, atandikira\nawo nti obimuleetedde bimaze\nkudiba ku malaaya yo. Ate\nlw'otomuguliddeyo ogwo nagwo\nne gufuuka musango.\nlLeero ku zino WhatsApp\neziriwo, mukwano gwo\nayinza okukuweereza akatambi\nakanyuma, obubaka oba\nomukyala ayinza okukugamba\nnti, ku luno k'oyendere ku WhatsApp\noba Facebook ne mukerere\nlYe bw'ateebereza nti\noba olinayo omukazi omulala,\nbw'akusanga ku ssimu ne\nbw'oba oyogera na mikwano gyo\nayinza okukulumba nti, leero\nk'oteeterere ku ssimu ne bakazi\ne Namboole bw'atakubuuza nti\n‘simanyi leero munno yagenze\nmu nsonga', akutegeeza nga bwe\nyakoowa okugattiriza ‘muggya\nwe' we yakomye. Bw'omulagirira\nokubaako by'atereeza eby'omu\nkitanda n'awoza nti ‘leero kye\nbataakusomese nga tekiriiyo.'\nAbawala temwemalaamu kitiibwa lwa kwagala ssente\nBiibino ebitawaanya abavubuka ku bawala embeerera\nAyagala ndekewo omulimu gwange\nSheikh Muzaata waakusiibulw...\nSupreme Mufti, Sheikh Siliman Kasule Ndirangwa, agambye nti embeera ya Sheikh Nuhu Muzaata egenda etereera. ...\nNakalema ayogedde ebimusoom...\nAKAKIIKO akalwanyisa enguzi mu maka g'obwa Pulezidenti kalaze bye katuuseeko mu myaka ebiri okuva lwe kaatandikibwawo...\nAb'akatale k'e Wandegeya ba...\nABASUUBUZI mu katale k'e Wandegeya balemesezza minisita wa Kampala, Nnalongo Benny Namugwanya okulondesa abakulembeze...\nMuseveni akunze abavubuka k...\nPULEZIDENTI Museveni asabye abavubuka okulonda abakulembeze abalina entegeka z'okubaggya mu bwavu okusinga okwesiba...


Bukedde Online - Beti Kamya ajuguzza okulya Obwaminista: Bannabyabufuzi beefuze omukolo\nBeti Kamya ajuguzza okulya Obwaminista: Bannabyabufuzi beefuze omukolo\nENSI EGUDDE EDDALU: Abakazi balowooleza batya...\nBayodde ekibinja ky'abatigomya Bweyogerere...\nBANNABYABUFUZI okuva mu Kampala beefuze omukolo gw’okujagulizaako Beti Olive Namisango Kamya olw’okugonnomolwako ekifo ky’obwaminisita bwa Kampala mu Gavumenti ya NRM.\nCanon James Lutaaya (asooka mu maaso), Rev Canon Henry Ntulume (owookubiri ku ddyo) okuva ku layini esooka oluvannyuma lw’okusabira Beti Kamya (gomesi eya kakobe). Ku kkono we omubaka Latif Ssebaggala. Mu gomesi ya kyenvu ye Sumin Nabagereka.\nBaavudde mu munisipaali za Kampala ez’enjawulo okuli Kawempe, Lubaga, Makindye, Nakawa ne Central ne beetaba ku mukolo gw’okusabira Kamya era nga baakulembeddwaamu minisita w’abavubuka Nakiwala Kiyingi, omubaka wa Kawempe North Latif Ssebaggala eyakiikiridde ababaka ba palamenti okuva mu Kampala.\nBameeya baakulembeddwa Emmanuel Sserunjogi, Ronald Nsubuga Balimwezo ne Nganda Mulyanyama n’abalala okwabadde Sumin Nabagereka eyayogedde ku lwa Gavumenti ya NRM.\nNakiwala Kiyingi bwe yaweereddwa akazindaalo okubaako ky’ayogera yakolokose bannabyabufuzi abamwogerera amafuukuule n’ategeeza nti bandibadde baamuvaako dda talina kigambo ky’atawulidde ebbanga ly’amaze mu byobufuzi era nga yazze kukolera bantu sso si kuwuliriza bigambo.\nYalabudde abo abasuubira okwekiika mu kkubo ly’okuweereza abantu babiveeko kuba ssi waakubawa mukisa kukikola kuba ebiseera alina byakutuukiriza buvunaanyizibwa bwamukwasiddwa ng’ayita mu kukola.\nOmubaka Latif Ssebaggala naye yasinzidde wano n’alabula bannabyabufuzi abeewala okukolagana nabo ku nsonga ezirimu Bannakampala.\nYategeezezza nti baakukolagana n’abo bokka ababeewadde nga Kamya bw’akoze. Yagumizza Kamya (minisita wa Kampala) nti baakukolagana naye okuweereza Bannakampala kubanga alaze nga bw’ali omwetegefu okubeebuuzaako nga bannabyabufuzi b’omu Kampala.\nKyokka Sumin Nabagereka omu ku bakakuyege ba NRM lukulwe bwe yakutte akazindaalo, yalangidde bannabyabufuzi ku ludda oluvuganya Gavumenti okuba bannanfuusi ekisusse n’abalabula nti bwe bataabukomye NRM yakubafuga ebisanja n’ebisanja.\nWabula wano yakomeddwaako abamu ku bantu ng’ekkanisa yabadde efuuliddwa akadaala k’ebyobufuzi.\nKamya ng’ayogera yeebazizza abamusabidde mu mbeera zonna era ne yeeyama okuwaayo omusaala gwe ogw’omwezi ogusooka eri ekkanisa ya Martyrs Church e Nateete eyategese okumusabira.\nOluvannyuma Abakristaayo baalambudde eddwaaliro ekkanisa ly’ezimba ku kkanisa ate oluvannyuma ne bagabula abagenyi baabwe ekijjulo ekyategekeddwa ssaabadinkoni w’e Nateete, Rev. Canon Henry Ntulume ne Canon James Lutaaya Ddungu, omu ku bakadde abakuzizza Beti Kamya ne kitaawe George Kamya okuva obuto nga tannafa.


AKAWUKA KA OMICRON KEYONGEDDE OKUSAASAANA MU AFRICA, OMUKAGO GWA AFRICAN UNION GULABUDDE ENSI EZIBOOLA ZINAAZO – CBS FM\nAKAWUKA KA OMICRON KEYONGEDDE OKUSAASAANA MU AFRICA, OMUKAGO GWA AFRICAN UNION GULABUDDE ENSI EZIBOOLA ZINAAZO\nin Amawulire, Features, News, Politics, World News\nAkawuka ka covid 19\nOmukago ogutaba amawanga ga ssemazinga Africa ogwa African Union gukangudde ku ddoboozi, gulagidde amawanga ga Africa agaabadde gataddewo envumbo ku bantu abava mu South Africa n’ensi endala ku ssemazinga ono ezaazulibwamu akawuka ka Covid19 akeeyubulamu ekika kya Omicron virus okugyawo mbagirawo envumbo zino.\nEkiwandiiko ekifulumiziddwa omukago guno, kinyonyodde nti yadde omuwendo gw’abantu abazuulibwamu akawuka kano gweyongera buli olukya, teri mulwadde yenna yakakasiddwa nti akawuka kano kaamuse oba nti kaabulabe nnyo okusinga obulala obubaddewo.\nOmukago gwa African Union gunyonyodde nti okussa envumbo ku ntambula z’abantu kirina kwesigamizibwa kukunoonyereza kwa science atanakolebwa, kale nga mu kiseera kino tekyetaagisa kussa nvumbo ku ntambula z’abantu.\nOmukago gwa African Union gulabudde nti okuteeka envumbo ku ntambula z’abantu kigenda kukosa ebyenfuna byensi ezo ezitereddwako envumbo nokunyigiriza bannansi abawangaalira mu nsi ezo, mu kufuna ebyetaago byokutambuza obulamu obwabulijjo.\nKyakinyigiriza n’amawanga ago okufuna eddagala saako okulemesa bannascience mu nsi ezaazuula akawuka kano, okwongera okukanonyerezaako nti kubanga betaaga ebikosezebwa.\nOmukago gwa African Union gulabudde nti okussa envumbo ku mawanga agaazuula akawuka kano kubanga kubabonereza okuzuula akawuka kano , ekintu ekiteeka ebyobulamu by’olukalu lwomuddugavu n’olwensi yonna mu mattiga.\nAmawanga okuli agabulaaya, n’amalala ku ssemazinga wa Africa oluvanyuma lwa south Africa ne Botswana okulangirira nga bwezaali zizudde abantu abalina akawuka kano aka Omicron, zaateekebwaako envumbo era abantu n’ennyonyi ebiva e south Africa bibadde tebikkirizibwa kugenda mu Bulaaya nensi za Africa ezitali zimu.\nKino wekijjidde nga ne Uganda olwalweero erangiridde ng’akawuka ka Omicron bwekagobye mu ggwanga oluvanyuma lw’okuzuula abantu 7 abakalina, wabula nga tebanazuulibwamu buzibu bw’amaanyi.\nMinisita w’eby’obulamu mu Uganda Dr.Jane Ruth Acheng agambye nti ku bantu bano 7, bataano baavudde Nigeria, ate ababiri baavudde South Africa.\nMu kiseer kino ensi 38 zezaakalangirira nti zaazudde akawuka kano aka Omicron.


Bukedde Online - Engeri gye baakutte munne wa Yiga Abizzaayo\nEngeri gye baakutte munne wa Yiga Abizzaayo\nNamisinga atutte poliisi n'eyaza awaka\nKusasira (owookusatu ku kkono) ne Siraje ku mukolo gw’amatikkira g’abayizi.\nABASERIKALE baayazizza ekkanisa ya Siraje Semanda e Bombo gattako ennyumba gy'apangisa e Namaliga mu Bombo. Bino biddiridde okukwata Siraje n'avunaanibwa emisango 17 egy'okufera abantu ssente eziri mu buwumbi.\nPoliisi ng'eri munda mu kkanisa ya Siraje Ministries e Bombo nga bagyaza. Awali saako y'omu ku baserikale.\nKigambibwa nti abadde aggya ku bitongole n'abantu ssente ng'abasuubizza okuwa abaana baabwe bbasale gattako okutwala abantu e Yisirayiri ne South Africa. Abadde akolagana n'ebitongole nga Operation Wealth Creation n'asuubiza abantu okubayamba okuva mu bwavu ng'ayita mu kubawa endokwa z'emmwaanyi, ensigo, ente n'ebintu ebirala.\nKigambibwa nti abadde akolagana n'abamu ku bantu be yava nabo ewa Pasita Yiga Abizzaayo okuli Nabbi Omukazi ne muganda we Benah Nabasinga. Ttiimu ya Lt. Col. Edith Nakalema enoonyereza ku bigambibwa nti baakanyaga ku bantu ssente eziri mu buwumbi butaano (akawumbi kalimu obukadde 1,000).\nSiraje baamukwatidde ku nsalo ya Uganda ne Tanzania e Mutukula ng'adduka. Abaserikale baakuliddwa omuduumizi wa poliisi y'e Luweero Abraham Tukundane. Abalala ababadde bakolagana ne Siraje kuliko omuyimbi Catherine Kusasira. Eggulo Pasita Mondo Mugisha, Robert Rwakandere akola mu ofi isi ya Pulezidenti ne Dr. Hilary Musoke Kisanja omukunzi w'abavubuka mu ofi isi ya Pulezidenti beeyanjudde ewa Nakalema.\nKyokka Kisanja yategeezezza nti talina nkolagana ne Siraje. Yamulabira ku mukolo gw'abavubuka ba Ghetto ogwategekebwa Buchaman. Catherine Kusasira yagambye nti baamuyita buyisi ku mukolo tali mu byakufera.\nNamaliga mu Bombo\nFrank Nekusa taggwaayo! Yasookera mu lukululana n'amalira mu mmotoka z'empaka\nOkugema corona kutandikidde ku baminisita n'abanene\nKayongo alabudde ku lukwe lw'okutwala ettaka lya Owino\nSsennyiga w'enkoko n'ebinyonyi asattiza Bannayuganda\nAbazannyi b'ebikonde beerinde akambe\nObulwadde bwâ€™amaaso businga Bwaise ne mu Kisenyi


OKWOGERA HAIZI (M.P)\nTaata yatuula kuntebeye eyamutegekerwa muroom yokwogereramu olunaku olwo, eranga alinamu okumwenya nobuseko kumatama, ekyanfuula okutegeera nti ekintu kyayagala okwogera sikwabulijjo kyemmanyi yatuula nagamba: ngenda kkubuulira lero ku Haizi (M.P):\nNali simanyi haizi kitegeezaki, newankubadde nga nakiwulirako okusooka nayenga simanyi bulungi kyekitegeeza, kubanga nakiwulira mukyama era nga kyansonyi, bwemmala okkakasanti embozi ekwata kuhaizi era etandise, kyenva nenebuza mumyoyo gwange lwaki okuswala kuliwamu nomwoyo gwange: haizi bwabanga kigambo kyansonyi mubutuufu, taata agenda kukiinyumiza atya: Ate lwaki anyumiza kunsonga ekwasa ensonyi etasaana kunyumizibwa: Kyenva nzijukira nti topk yenjogera yaffe yonna etambulira kumatee ka ga sharia, nolwokyo haizi naye alina okubeera mu shariya eranga anonyerezebwako mu FIHI yobusirawu obanga kyekyo kati lwaki tukwatibwa ensonyi kukwogera kwekyo Qur’an kyeyayogera era Nabbi MUHAMMADI (S.A) ne ba ma; asuumiina (AS) bayogera kumateeka ga haizi: kati tewali kigaana kwogera ku haizi kubanga tulina okumanya amateekage era tuga teeke munkola.\nTaata yagamba bwati:\nEnsonga yomusayi gwabakazi ogwabuli mwezi (M.P) . kwekufuluma kwa haizi eranga musayi abakyala gwebema nyiriza era nebagutegeera gufulumira mubiseera bigere buli mwezi.\nGuba mumwufu, obanga gucukirako eri obuddugavu eranga gwokya, eranga gufuluma nokwokerera eranga gusamba oba okutonnya amatondo.\nq Abaffe waliyo obuwangazi obugere eri abakya la mukulwala haizi:\nYye kwekuweza emyaka mwenda emmasuka mu buwangazibwe eranga tannaweza myaka nkaaga nga nagyo gyemyaka gyokulekera okulwala (M.P).\nq Kati wakati wemyaaka (9- 10) :\n- Buli musayi omuwala gwalaba nga tannaweza myaka mwenda wadde kaseera ogwo sihaizi ate buli musayi omukazi gwala ba oluvanyuma lwokuweza emyaka (60) teguba nakula mulwa.\nq Omusayi ogwo gumala nnaku meka:?\n- Mubutono bwagwo gumala ennaku satu mubiro bibiri, ate mubungi bwagwo gumala ennaku kumi (10) .\nq Bweguba gweyongeddeko okkendeera negutaweza nnaku ssatu negukutuka:?\n- Ogwo teguba musayi gwa haizi (M.P).\nq Bwegweyongera kunnaku ekkumi:\n- Haizi tegeyongera kunnaku kumi (10).\nq Bwamalako ennaku za haizi natukula, ate omusayi negudda omulundu ogwokubiri oluvanyumaalwennaku kumi:\n- Ogwo simusayi gwa haizi ne haizi erina obutakka wakati wannaku kumi bulijjo.\nq Ddi omukazi lweyebala nti alina haizi:?\n- Singa ajjirwa omusayi mukiseerakye kyalwa liramu bulijjo obanga tekinnaba nga wabulayo ekiseera kitono nga lunaku obabbiri.\nq Omukyala ngeriki gyabamu owolubeerera:?\n- Singa gumuvamu omusayi gwa haizi emirundebiri mukiseeraekyeyawulidde mumyezi ebiri no kweyongerayo.\nq Singa omukazi aba talina kiseera kyabulijjo nga omuwala ajjirwa omusayi omulundi ogusoka oba nga talina mbera yeyawulidde abeerenga yetegereramu nti alina haizi:\n- Yyekenyini yebala nti alina haizi singa akamu kubibiri kakata:\ni) Singa omusayi gwefananyiriza nebitendo bya haizi nga okuba omumyufu, omuddugavu, okwokya, okuvayo nokubabuukirira, era muli okusambattuka.\nii) Singa alaba omusayi nakakasa nti gufuluma okumala ennakusatu nokweyongerayo.\nq Bweyebala nti wahaizi kulwemu kunsonga ezikulembedde naleka okusaala naye omusayi gukutuse nga tezinaweaa naku satu naamanya nti tegubadde musayi gwa haizi kati akolaki:?\n- Aliwa essala ezamuyitako mukiseera ekyo.\nq Omusayi bwegugenda mumaso ennaku kumi oba obutawera kumi okuyisa munnakuzze:?\n- Awo abalibwanga alina haizi munnakuze zoka sosimwezo ezasoka oba ezasembayo muluberera lwe.\nq Oyo owoluberera bwaba talabye musayi mukiseera kyalwaliramu ate omusayi negumuvamumu oluvanyuma lyekiseera negugenda mumaso okumala ennaku kumi oba okweyongerayo ate ogumu mugwo gulina ebitendo bya haizi ogumu tegulina gweguliwa oguba haizi:\n- Ogusoka mugyo, wabula atunulira mumuwendo ogwasoka ssinga gguba nnebitendo nnayenga tegujjuza bitendo ajjuza neguli ogutalina bitendo bwegubanga ogulina ebitendo gwemunji okusinga ko omutono gwoluberera awo afuula ekigero kye nakuze haizi.\nq Bwegweyongera ennaku kumi neguyitamu kyo kka nga siwabbanga okugeza nga atandika oba ata lina kiseera noyo awubiddwa kati ayawulawo atya haizi nomulala:\n- Mukwawukana ebitendo singa ogufuluma guba nebitendo bya haizi negubeera wakati wennaku satu nekkumi agufuula haizi ate Ogutali bwegutyo guba kyalalo.\nq Omukyala bwabusabusa mukukoma kwa haizi:?\n- Ekimukakatako kunonyereza.\nq Anonyereza atya:?\n- Kwekuyingiza pamba mukifo kyomusayi nakirerka okumala akaseera aluvanyuma nakifulumiya bwekiba kyeru kitukuvu naye aba mutukuvu era alina okunaba atandike okusinza okusaala nokusiiba ate bwekibaako omusayi awo aba akyali mulwadde.\nq Omukazi bwamanya nti mulwadde, akolaki: era alekiakki:\n- Amateeka agamukazi nga alina haizi gegano:\ni- Swalaye tebantuufu wajibu ne musthabbu.\nii- taliwa Swala zamuyitako nga alina haizi.\niii- okusiibakwe tekuba kutuufu.\niv- Aliwa okusiiba nataliwa swala mumwezigwa Ramadhani nga alina haizi nabwekityo okusiiba okwokweya ma mukiseera ekyeyawudde.\nv- Takola (Tawaf) mu hijja wajibu obamustahabu.\nvi- Tawebwa talaka nga alina haizi okujjako mubintu ebyajjululwamu.\nvii- -Tewegatta naye mabegawe nga alina haizi ate bwegukutuka omusayi kikkirizibwa eranga tanaba kunaba mubiri nayenga anabyewanszi.\nviii- kizirakuye bulikyonna ekizira kuwa Janaba.\nq- kikakata kuye okunaaba kulwesala singa haizi aba akomye.


Bukedde Online - Abakyala abanyirira balaze ekibakuumidde ku mutindo\nAbakyala abanyirira balaze ekibakuumidde ku mutindo\nEmboozi jjajja ze yanyumyanga mu bulamu z'annyumiza na kati\nBro. Anatoli avuluze maama Fiina ku by'emi...\nOMUYIMBI Haruna Mubiru yabiraba bwe yayimba nti ‘ekitooke kifa nsalira.’ Omukazi eyeefaako ne bw’akula asigala akyali mbooko n’okusinga abawala abakyalimu embavu. MARGARET ZIRIBAGGWA, HAFSWA NANKANJA NE KIZITO MUSOKE bakuleetedde abakyala abakuze kyokka ng’endabika yaabwe tefumye ne boogera ekibaku\nOMUYIMBI Haruna Mubiru yabiraba bwe yayimba nti ‘ekitooke kifa nsalira.’ Omukazi eyeefaako ne bw’akula asigala akyali mbooko n’okusinga abawala abakyalimu embavu. MARGARET ZIRIBAGGWA, HAFSWA NANKANJA NE KIZITO MUSOKE bakuleetedde abakyala abakuze kyokka ng’endabika yaabwe tefumye ne boogera ekibakuumidde ku mulembe.\nHALIMA NAMAKULA: Nze kati ‘nalookinga’, we nasibira weewo. Sikyuka mu ndabika wadde mu kikula. Bw’ondabye leero n’enkya bw’ojja okunsanga oluusi nga njaka n’okusingawo. Nneebaza Katonda kubanga bwe nkugamba nti naweza dda\nemyaka 50 owakana. Ebinnyambye okukuuma omutindo. Ekisooka, olina okweyagala nga bw’oli nga buli ekiri ku mubiri gwo kikusanyusa. Kuno zzaako okuba omusanyufu buli kadde. Emibiri gyaffe giringa kyamaguzi, bw’otokyongerako mutindo abantu bayinza obutakiraba. Weebuuzenga, ‘ku bintu\nKatonda bye yampa nnyongeddeko ki? Ky’ova olaba nti nze okufuluma enju nsooka kwewunda ne nnyirira. Nneewala okulya ebintu ebisava era mu wiiki mbiryako ku Ssande nga ng’enze ewa maama. Okulya ndyako katono kukuuma bulamu so si kujjuza ssowaani ate ng’enva endiirwa sizisubwa.\nNnyambala engoye ezituukana n’endabika yange n’enviiri ne nzinyiriza. Nkola ku dduyiro n’okutambula mu wiiki emirundi etaano okumala essaawa nnamba.\nMAGGIE KIGOZI: Obutakyusakyusa mu byakwekolako kinnyambye nnyo. Edda nalina olususu olubi kyokka bwe namala okuzuula ekizigo ekinkolako saddamu kukyusa. Enviiri zange ebiseera ebisinga nzeekolako nzekka nga buli kiseera mbeera ndabika bulungi era sifuluma mu nnyumba nga seekozeeko.\nOkuva edda nali wamizannyo n’okuwuga, nabyo binnyambye okwekuumira ku mutindo. Kati ntambula wakati w’eddakiika 15 ne 30 buli lunaku. Engoye ngula ezo zokka ezituukana n’omubiri gwange ne langi ezikwatagana n’olususu lwange.\nMIRIA MATEMBE: Ku makya nga sinnalya kintu kyonna, nsooka kunywa ggiraasi z’amazzi 3 ate bwe mmala okulya, mpissaawo essaawa nnamba ne ndyoka nnywa amazzi.\nSirya kintu kimpoomera wabula ekirimu ekiriisa ate ebintu ebikoleddwa mu hhano nabivaako kubanga tebikwatagana na musaayi gwange. Ntambula buli ku makya eddakiika ezitakka wansi wa 30.\nSARAH KIZITO NYAKAANA: Nsooka kweyagala kubanga teri muntu ayinza kukwagala nga bwe weeyagala. Mpummula\nekimala era nneebaka essaawa 8 olunaku ate nnywa liita z’amazzi ezitaka wansi wa 3 olunaku. Mpuga waakiri emirundi esatu mu wiiki kubanga sikyasobola kukola dduyiro ow’amaanyi.\nNdya nnyo ekibala ekiyitibwa Chia kubanga ensigo zaakyo nnungi nnyo eri omubiri. Nyambala engoye eziggyayo ffiga yange.\nROSE SENNINDE: Alabika bulungi, ayogera bulungi era buli lw’omusanga olowooza nti mwana muto. Teyeekuba\npawuda kyokka olumu yagamba nti emirimu gy’awaka agyekolera okusobola okukuuma omubiri gwe nga mulamu\nbulungi. Abakyala abamanyi emirimu egiri awaka n’engeri gye weetawulamu ofaananira ddala omuntu akola dduyiro n’okumusinga\nOMULAMUZI JULIA SSEBUTINDE: Endabika ye kizibu obutakusanyusa kubanga yessaako langi etuukira ku lususu lwe nga mwaka ku mwaka takaddiwa okuggyako okudda obuto.\nJOYCE MPANGA: Kati nnina emyaka 82. Ekisinze okunyamba, obulamu bwange bwonna mbadde nkola ekifudde omubiri gwange omulamu obulungi. Ndya biyamba mubiri gwange byokka n’okwambala ebintu ebimpeesa ekitiibwa. Nneerongoosa mu ngeri esaanidde omukyala ow’emyaka gyange. Bangi bwe twenkana tebakyasobola kukola mirimu n’abamu nga bw’obasanga olowooza bakadde.\nJOYCE NABBOSA SSEBUGGWAWO: Y’akulira eggombolola y’e Lubaga ng’amanyiddwa olw’okunyirira naye asinga kwambala ggomesia. Endabika ye ekakasa ndi ddala mukyala eyeekuumidde ku mutindo. Agamba; Nnywa nnyo amazzi era sikozesa bitamiiza. Nfuba okulaba nga mba muyonjo kubanga endwadde ezisinga ziva ku bukyafu. Ebirowoozo nabisiba ku mpangi era sirwana ntalo kubanga zikaddiya n’okumalako emirembe\nDdereeva wa bbaasi ali ku gwa kutta bayizi


Peng peng okudduka mu Uganda yamala kubba obukadde 6 n'okutunda ettaka lye kika, Basajja Mivule abotodde ebyama ku bamuvuma - Watchdog Uganda\nPeng peng okudduka mu Uganda yamala kubba obukadde 6 n’okutunda ettaka lye kika, Basajja Mivule abotodde ebyama ku bamuvuma\nMunnamawulire Abbey Sewakiryanga ku kkono ne Raymond Soulfa amanyiddwanga Peng Peng\nMUNNAMAWULIRE Abbey Sewakiryanga amanyiddwanga Basajja Mivule avudde mu mbeera nazza omuliro eri abamuvuma nga agamba nti amaze okubakolako okunonyereza okumala nga kati ekiddako bagenda kwabika ku mikutu gye mpuliziganya asobole okubuusa bannaUganda abalimbibwalimbibwa.\nMivule agamba nti kawefube ono gwaliko agendereddwamu okuzibula bannaUganda amaaso abalimbibwalibibwa abantu abeeyita ba bulooga (Bloggers) abasiiba ku mikutu nga bavuma abantu ne kigendererwa eky’okufuna ensimbi okuva mu bannaUganda abali ebunayiira.\nOno agamba nti abasinga okuvuma wano mu Uganda ne bweru we Ggwanga guno baagufuula muzannyo gwabwe mwe bayita okwebeezaawo nga abantu, era nga mwe balabiririra ne Famire zaabwe, kyagamba nti tekyandibadde kibi naye basukka.\nokwogera bino yabadde ku Urban TV nga akyaziddwa okwogera ku Uganda butya bwenabeera oluvanyuma lwa Pulezidenti Museveno okulayira okuddamu okukulembera Uganda ekisanja ekinamutuusa ku myaka 40.\nYanokoddeyo munnaUganda Raymond Soulfa ono amanyiddwanga PENG PENG ali mu Ggwanga lya Sweden gwe yayogeddeko nti ono talina mulimu gw’akola okujjako okusasulwa n’avuma nasobola okubeerawo.\nYagambye nti ono omulimu gwe yali akola e gyali kati yali mugoba wa mmotoka z’amigugu kyokka, bakamaabwe bwe baakizuula nti nti enjaga eyitiridde kwe kumugoba nga kati bwavuma abantu ab’obuvunanyizibwa mu Ggwanga lw’afuna ekyokulya.\n“Peng Peng namunonyerezaako okuva e Bunamwaya gye bamuzaala ne nkizuula okuviira ddala mu bantu be kika kye nti yatunda ettaka lye kika lyonna n’alimalawo olwo nalyoka addukira Entebbe neyekweka, era nakizudde nti okugenda e Sweden yamala kubaako omugagga wano mu Kampala gwabbako ensimbi obukadde 6 nga amusuubizza okumuletera Bebe Cool amuyimbire mu kivvulu kye, olwakwata ku ssente naafuna tikiti ye nnyonyi n’amalamu omusubi n’akati bamunoonya.\nBwe yatuuka e Sweden yategeeza abakola ku kuyingiza abantu mu ggwanga nti ye mulyi wa bisiyaga Museveni ayagala kumutta, era nawebwa obutuuze nga kati gyasinziira okuvuma n’afuna eky’okulya.\nFred Lumbuye naye bwatyo bwaba tavumye bantu nakulimba eky’okulya waba tewali kubanga naye emirimu gye yali akola ebweru we Ggwanga gyonna gyayononeka lwa mwenge n’abakazi, kati natandika okwefuula nti e Ggwanga limuluma nnyo.\nOyo ekirungi abantu bagenze bamubuuka kubanga bazudde nti ebintu byasinga okwogera byona biba byabulimba bwerere era taba nabujulizi” Mivule bwe yagambye nga bwe yewera okwongera okufungula abavuma abantu ku mikutu.\nYanyonyodde nti waliwo abavubuka abakola ku Leediyo emu mu Kampala abaamuvuma era nagenda mu maaso n’abawabira ku kitebe kya bambega e Kibuli, nti kyokka yali yakafuna abaselikale ate ne wabaawo omugagga w’omuKampala amukubira essimu n’amutegeeza nti amwegayiridde takwata baana abo era abalina bali mu makaage.\n“Natuuka mu maka g’omugagga nga obuvubuka buli awo bufukamidde era ne bunetondera nti bwali bunoonya kyakulya okuva eri ababusasula okunvuma ne neekuba mu mutima engeri gyendi musajja mukulu ne mbusonyiwa” Bwe yagambye.\nYaweze nti kati obwanga agenda kubwolekeza kunoonyereza nga munnamawulire omutendeke azuule buli muvumi ne bimukwatako asobole okuyamba bannaUganda abawubisibwa abantu abavuma abantu b’obuvunanyizibwa wakati mu kunoonya ekyokulya.\nWho is Livingstone Ebiru, the new Executive Director of UNBS?


Ddala Kino Kye Kyali Ekigendererwa kya Katonda? - Omukutu Omutongole ogw’Abajulirwa ba Yakuwa ku Internet\nEMPAPULA z’amawulire, ttivi awamu ne rediyo, byogera ku ntalo, obumenyi bw’amateeka n’ebikolwa ebya bannalukalala. Ng’oggyeko ebyo, lowooza ku ebyo ebikweraliikiriza ggwe ng’omuntu. Oboolyawo obulwadde oba okuﬁirwa omwagalwa bikuleetera ennaku. Muli oyinza okuwulira ng’omusajja omulungi Yobu, eyagamba nti yali ‘ayenjebuse olw’okubonaabona.’—Yobu 10:15, Baibuli y’oluganda eya 2003.\nNaye ddala kino Katonda kye yanjagaliza awamu n’abantu bonna?\nNnyinza kuggya wa obuyambi okusobola okwaŋŋanga ebizibu bye nnina?\nWaliwo essuubi lyonna nti ekiseera kirituuka ne tufuna emirembe ku nsi?\nBaibuli eddamu ebibuuzo bino mu ngeri ematiza.\nBAIBULI EYIGIRIZA NTI KATONDA AJJA KUTUUKIRIZA EBINTU BINO WAMMANGA.\n“Alisangula buli zziga mu maaso gaabwe, era okufa tekulibaawo nate, so tewaabengawo nate nnaku newakubadde okukaaba newakubadde okulumwa.”—Okubikkulirwa 21:4\n“Awo awenyera n’alyoka abuuka ng’ennangaazi.”—Isaaya 35:6\n‘Amaaso g’omuzibe w’amaaso galizibuka.’—Isaaya 35:5\n“Bonna abali mu ntaana…ba[li]vaamu.” —Yokaana 5:28, 29\n“N’oyo atuulamu talyogera nti: Ndi mulwadde.” —Isaaya 33:24\n“Wanaabangawo emmere enkalu nnyingi mu nsi ku ntikko y’ensozi.” —Zabbuli 72:16\nGANYULWA MU EBYO BAIBULI BY’EYIGIRIZA\nTolowooza nti ebyo ebyogeddwako biteeberezebwa buteeberezebwa. Katonda asuubiza okubituukiriza byonna, era Baibuli ennyonnyola engeri gy’ajja okukikolamu.\nNaye Baibuli tekoma ku kunnyonnyola bunnyonnyozi ngeri gyalikikolamu, naye era etusobozesa n’okuba n’obulamu obumatiza mu kiseera kino. Lowooza ku bizibu by’olina. Biyinza okuzingiramu obwavu, ebizibu by’omu maka, obulwadde, oba okuﬁirwa omwagalwa. Baibuli esobola okukuyamba okukola ku bizibu ebyo kati, era n’okuddamu ebibuuzo bino:\nTuyinza tutya okwaŋŋanga ebitweraliikiriza mu bulamu?\nTuyinza tutya okwongera okufuna essanyu mu maka?\nTuliddamu okulaba abaagalwa baffe abaafa?\nTuyinza tutya okuba abakakafu nti Katonda alituukiriza ebisuubizo bye eby’omu biseera eby’omu maaso?\nOlw’okuba osoma akatabo kano kiraga nti oyagala okumanya Baibuli ky’eyigiriza. Akatabo kano kajja kukuyamba. Weetegereze nti wansi w’olupapula waliwo ebibuuzo ebikwata ku buli katundu. Abantu bukadde na bukadde basiimye nnyo enkola ey’okukozesa ebibuuzo n’okuddamu nga bakubaganya ebirowoozo ku Baibuli n’Abajulirwa ba Yakuwa. Tusuubira nti naawe ojja kugisiima. Ka tukwagalize emikisa gya Katonda ng’oyiga ekyo ddala Baibuli ky’eyigiriza!\nMANYA BAIBULI YO\nBAIBULI erimu ebitabo 66 nga mu bino mwe muli n’amabaluwa. Ebitabo bino birimu essuula n’ennyiriri ekibifuula ebyangu okujulizaamu. Ebyawandiikibwa bwe bijulizibwa mu katabo kano, ennamba eddirira erinnya ly’ekitabo oba ebbaluwa eba eraga essuula ate ennamba eddako eba eraga olunyiriri. Ng’ekyokulabirako, bwe kagamba “2 Timoseewo 3:16” kiba kitegeeza ebbaluwa ya Timoseewo ey’okubiri, essuula 3, olunyiriri 16.\nOjja kuyiga mangu okubikkula Baibuli singa onookeberanga ebyawandiikibwa ebijuliziddwa mu katabo kano. Lwaki tossaawo nteekateeka ey’okwesomesanga Baibuli buli lunaku? Bw’osoma essuula nga ssatu oba ttaano buli lunaku, ojja kusobola okusoma Baibuli yonna mu mwaka gumu.


Minisita avunaanyizibwa ku by'obulimi, ettaka ne bulungibwansi mu lukiiko lwa Buganda, Mariam Mayanja Nkalubo akalaatidde ab'e Bukunja mu disitulikiti y'e Buikwe okujjumbira emisomo gy'ebyobulimi egitegekebwa mu kitundu kyabwe beeyongere okufuna obukugu mu nsonga zonna ezeekuusa ku bulimi.\nMu bubaka bwe yatisse Daniel Kitaze, omu ku batuula mu lukiiko lw'Obwakaba bwa Buganda, minisita Mayanja Nkalubo yategeezezza nga Bannayuganda bwe batuulidde eby'obugagga ku bitundu byabwe olw'obutamanya ate nga mu misomo egyo mwe bayinza okuggya amagezi okubaako bye batandikawo mu bintu ebibeetoolodde.\nYabadde ku kyalo Kkoba - Nabutiti ekisangibwa mu disitulikiti y'e Buikwe mu ggombolola y'e Ngogwe, ku mukolo ogwabadde gutegekeddwa Ssekiboobo omuggya Elijah Bogere.\nYatongozza ennimiro y'Obwakabaka bwa Buganda eya muwogo eya yiika 25 n'okulambula ennimiro za Bannabukunja ezaasobye mu ttaano.\n"Mubuusa amaaso emisomo egy'ebyobulimi n'emirala gyonna egitegekebwa ku byalo byammwe nga mwekwasa okuba nti, mulina eby'okukola ekintu ekitali kirungi. Mu misomo gino mw'ozibukira amaaso nti, ekintu ky'obadde otwala ng'ekitali kya mugaso osobola okubaako ky'okiggyamu n'obukodyo obw'enjawulo bw'oyinza okweyambisa mu nnimiro yo n'ogifunamu ensimbi okuva mu by'osimbye," Kitaze bwe yagambye.\nSsekiboobo yawanjagidde abaami b'eggombola eno ey'e Ngoggwe okunnyikiza obumu n'enkolagana wakati waabwe babeere ekyokulabirako eri Bannabukunja nga yasinzidde ku byamutegeezeddwa omu ku baami b'eggombolola eno gw'ataayatuukirizza.\nYalayidde okufaafaagana n'akakundi k'abaami b'eggombolola y'e Ngogwe abaagala okweddiza ettaka ly'obwakabaka bwa Buganda n'asuubiza nga bw'atagenda kuzza Ssaza lino mabega era nga wa kwongereza kw'ebyo Ssekiboobo Benjamin Kigongo Kikonyogo abaddeko by'alese akoze.\n"Mbakuutira okukolagana obulungi mutambuze emirimi gy'eggombolola, nnina obweraliikirivu nti eky'okweyawula kyandizaala ebizibu mu ggombola eno abamu ne muwunzika ng'obwami bubafudde, mubeere bumu musobole okubeera ekyokulabirako eri Bannabukunja," Bogere bwe yagambye.\nMariam Mayanja Nkalubo\nAvunaanwa gwa kuwamba bbujje


Bukedde Online - Eby'emmotoka ya Bobi Wine bijulidde\nAdded 13th April 2021\nEmmotoka ya Kyagulanyi empya.\nEBY'EMMOTOKA ya Bobi Wine etayitamu byasi byongedde okuwanvuwa ab'ekitongole ekiwoza omusolo bwe bategeezezza nti, okugimuddiza alina kufuna lukusa okuva mu minisitule y'ensonga z'omunda.\nOmwogezi w'ekitongole ekiwooza emisolo, Ian Rumanyika yagambye nti, bwe bamala okugyekebejja ne bakizuula nga teyitamu masasi, okugimuddiza olukusa alina kulufuna kuva mu miniisitule y'ensonga z'omunda mu ggwanga.\nYannyonnyodde nti, bw'eba teyitamu masasi kibeera kyakulwanyisa ekirina okuweebwako olukusa akakiiko akavunaanyizibwa ku byokwerinda mu ggwanga akolera mu minisitule y'ensonga z'omunda.\nYagambye nti, emmotoka bakyagirina ku ofiisi zaabwe e Nakawa era abakugu baabadde bakyagyekebejja okukakasiza ddala nga teyitamu masasi.\nOkusooka, looya wa Bobi Wine, Anthony Wameli yagambye nti, baabadde babategeezezza nti, okubawa mmotoka eno, Land Cruiser UBJ 667F, balina kusooka kufuna lukusa kuva mu UPDF kyokka amyuka omwogezi wa UPDF, Lt. Col. Deo Akiiki Asiimwe yagambye nti, mmotoka ya Bobi Wine terina w'ebakwatirako.\nYagambye nti, mmotoka eno evunaanyizibwako kitongole kya URA n'agamba nti, UPDF tewooza musolo n'abajaasi be baasindika okukolera wansi wa URA, tebavunaanyizibwa ku bya musolo.\nOmwogezi wa minisitule y'ensonga z'omunda, Jacob Siminyu yakakasizza ekya Bobi Wine okusooka okufuna olukusa okuva gyebali n'agamba nti, akulira ‘Government Security Office' y'alina obuvunaanyizibwa ku mmotoka ya Bobi Wine.\nEngeri muk'omwawule gy'asudde Ntagali\nEnkalu zeeyongedde ku mmotoka ya Kyagulanyi empya


Kyaddaaki Steven Kiprotich afunidde Uganda omudaali ogwa zaabu\nOmusuubuzi afeze owa ‘Mobile Money’ 2 hours agoLukululana egudde n'esannyalaza entambula ku Jinja Road 2 hours agoAbantu ne bannabyabufuzi beetemyemu ku kya Pulezidenti okwed... 2 hours agoMalaaya abbye Omudinka doola za Amerika 700 2 hours agoPaasita asobezza ku mwana ow’emyaka 8 e Mpigi 2 hours agoEmpagi y'omu Masiro enkulu esimbiddwa e Kasubi 2 hours agoOmwana eyattiddwa ku kkanisa ya Bugembe akwasizza 3 2 hours agoKabaka alonze Kabineti empya 6 hours agoOmubaka Kasiano awera kukuba Nantaba mu mbuga lwa kalebule 2 hours agoHAKIM MAGUMBA; Bazzeemu okumuyita mu Cranes 4 hours ago\nKyaddaaki Steven Kiprotich afunidde Uganda omudaali ogwa zaabuOlympics | Aug 12, 2012\nKYADDAAKI omuddusi Steven Kiprotich afunidde Uganda omudaali ogwa zaabu.\nKiprotich 23 omuddusi w'emisinde gya Marathon asangudde Bannayuganda amaziga oluvannyuma lw'okumala emyaka 40 nga teroza ku mudaali gwa zaabu mu mpaka z'emizannyo gya Olyimpics.\nKiprotich addukidde essaawa 2:08:01 n'addirirwa Bannakenya Kirui mu kyokubiri ne Kipsang mu kyokusatu.\nGuno gwe mudaali Uganda gw’esoose okufuna mu Olympics mu myaka 16 ate gwe gwa zaabu ogusoose mu myaka 40 ate era gwe gusoose mu gy’okwetooloola ebyalo (marathon).\nOmudaali gwa zaabu ogwasooka eri Uganda gwawangulwa John Akii Bua mu Olympics z’e Girimaani mu 1972. Gwali mu mbiro za mita 400 ez’okubuuka obusenge (hurdles) n’assaawo ne likodi y’okuziddukira sikonda 47.82.\nAbalala abaleetedde Uganda emidaali kuliko; Eridad Mukwanga (bikonde) eyawangula feeza mu 1968, Leo Rwabwogo (bikomo) eyafuna ekikomo mu za 1968 ne 1972), oweebikonde John Mugabi (feeza, 1980) n’omuddusi Davis Kamoga eyatwala ogw’ekikomo mu 1996 e Atalanta..\nEbyafaayo bya Steven Kiprotich:\nYazaalibwa Kapchorwa nga February 21, 1989. Wa myaka 23.\nYe muggalanda mu famire ey’abaana omusanvu.\nMuddusi wa mbiro mpanvu naddala ez’okwetooloola ebyalo.\nKu myaka 17, yasengukira e Eldoret mu Kenya.\nWeegatte ku Vision Group tudduukirire Stephen Kiprotich Kiprotich ayogedde ebyamuyambye okuwangula zaabu\nKiprotich ng'ajaganya mu ngeri y'okwebaza Katonda okumusobozesa okuwangula omudaali gwa zaabu


Bukedde Online - Ow'emyaka 5 eyabbibwa bamuzudde\nAbadde anoonyezebwa okubuzaawo obukadde 25...\nOMUKAZI eyabba omwana wa mukwano gwe n’amukweka okumala emyezi esatu bamusanze amukukusa e Bweyogerere.\nNakayiza n’omwana gwe yabadde abbye. Kino ekifaananyi baakimukuba akyalidde mukwano gwe maama w’omwana.\nBya MADINAH NALWANGA NE TONNY KAYEMBA\nOMUKAZI eyabba omwana wa mukwano gwe n’amukweka okumala emyezi esatu bamusanze amukukusa e Bweyogerere. Justine Nakayiza 22, eyali abeera e Bweyogerere mu Kigandaazi Zooni, yabba Mercy Kisaakye 5, omwana wa mukwano gwe Flavia Kisaakye 28, n’amutwala e Tororo n’abeera naye okumala emyezi esatu. Kisaakye yategeezezza nti, “nakomawo okuva ku mulimu ne nsanga muwala wange nga taliiwo.\nOmwana gwe yali azannya naye yantegeeza ng’omusajja gwe bayita Kenya bw’amuvuze ku pikipiki n’agenda naye. Nasalawo okwanguwa okutegeeza poliisi era omuyigo gw’okumunoonya ne gutandika nga tumaze emyezi essatu nga tumunoonya.”\nJustine Nakayiza eyabbye omwana yakkirizza eky’okubba omwana n’agamba nti omusajja wa bodaboda Kisaakye gwe yali akozesa okutuma emirimu ye yamubba n’amumusanza ku ttaawo e Bweyogerere.\nYategeezezza nti Kenya ng’amannya ge amatuufu ye Patrick Odema yamulagira okumumutwalira ewa maama we (Kenya) e Tororo. N’agamba nti okuva olwo abadde abeera Tororo n’omwana.\nN’agamba nti okusalawo okumuddiza nnyina, maama wa Kenya yabadde abagobye ng’agamba nti talina ky’abaliisa era baagenze okumukwata ng’anoonya Kisaakye amuddize omwana we.\n“Ekinnuma Flavia abadde mukwano gwange nga ffenna abaana baffe bacootala era simanyi sitaani gye yava okubba omwana”, bwe yategeezezza ng’agezaako okwetaasa ku bantu abaabadde baagala okumugajambula.\nAhmed Mukiibi, omu ku baasoose okulaba omwana ono yategeezezza nti baabadde ku siteegi, omukyala ono ng’alina omwana era abaabadde bamumanyi ne bagamba nti omwana yamubba ne bamukwata ng’alinnye bodaboda adduka.\nTimothy Kalyango eyabadde avuga bodaboda Nakayiza kwe yabadde addusiza omwana yagambye nti teyasoose kumanya nti abantu bagoba ye wabula yagenze okuwulira ng’omukyala amugamba nti, ‘yongeza sipiidi, nja kukuwa 100,000/-’, n’amanya nti waliwo omutawaana n’ayimirira.\nN’agamba nti Nakayiza olwavudde ku bodaboda n’adduka kyokka abantu ne bamukwata ne batandika okumukuba era poliisi ye yamutaasizza. Avunaanyizibwa ku nsonga z’amaka n’abaana ku poliisi e Bweyogerere, Sarah Ayebale yategeezezza nti omusango gw’okubula kw’omwana guli ku fayiro nnamba SD REF. 45/26/05/217.\nAtwala poliisi y’e Bweyogerere, Karim Magid yategeezezza nti Nakayiza bagenda kumuggulako omusango gw’okubba omwana.\nN’agamba nti baagala okumanya ekigendererwa ky’okutwala omwana e Tororo era n’agenda naye.\nRamos amenye likodi ya kaadi za kyenvu


Bukedde Online - Abeekalakaasi e Sudan bongedde okuloza ku bukambwe bwa Bashir: Abakubyemu amasasi\nFaaza asimattuse okufiira mu kabenje e Lukaya ku lw'e Masaka\nMmanerenda tebaamuganyizza kuyingira mwaka...\nABEEKALAKAASA e Sudan bongedde okuloza ku bukambwe bwa Pulezidenti Omar Al-Bashir bw’alagidde poliisi n’ebawandagazaamu amasasi ne ttiyaggaasi bangi ne basigala nga banyiga biwundu.\nAb asudan nga beekalaakasa, wano nga babayiyeemu ttiyaggaasi.\nAbeekalakaasi abeegattira mu kibiina kya ‘ Association Of Sudanese Professionals' baabadde basaze amagezi ku Mmande akawungeezi okugenda bagumbe ku maka ga Pulezidenti agali mu kibuga Khartoum bamuwalirize okuva mu buyinza mu mirembe.\nMu ntegeka yaabwe, baabadde balina kumulinda atandike okwogera eri eggwanga nga bajaguza emyaka 63 bukya Sudan efuna obwetwaze. Wabula Bashir yabatebuse n'asimba mangu emizinga ku kkubo erigenda ku maka g'Obwapulezidenti, n'ayiwa abaserikale ku nguudo ne mu bibangirizi eby'enjawulo mu kibuga Khartoum.\nWabula abeekalakaasa nabo bwe baalabye abaserikale abo bonna, bakkaanyizza kukunga bantu kwongera kukuhhaanira ku Qandil Square mu Khartoum wakati.\nBashir olwatandise okwogera nabo ne batandika okukumba nga boolekera amaka ga Pulezidenti nga bwe bayimba ennyimba ezibanja eddembe, emirembe n'obwenkanya.\nBaayongeddeko nti enkyukakyuka ez'omuggundu kwe kusalawo kw'abantu kati.\nNga bayomba bino byonna, kuno baawer- B annansi ba Sudan nga beekalakaasa.\nMu katono ye Bashir. eekerezzaako ebigambo ebibanja Bashir okulekulira nti emyaka 29 gy'abafuze gimala. Poliisi yasaanuuse ng'enjuki enkubemu ejjinja ne batandika okukuba ttiyaggaasi mu bantu abaabadde beekalakaasa n'okubawandagazaamu amasasi.\nSara Abdelgalil, Pulezidenti w'ekibiina ekigatta abasawo ekya Sudanese Doctors' Union, agamba nti abantu bana baalumiziddwa ng'okuwona emagombe bajja kusimbayo kitooke.\nOmu baamwasizza omutwe, omulala essasi lyamuyise mu kisambi, omulala essasi lya muyuzizza omumiro owookuna akakebe ka ttiyaggaasi kaamwabikidde ku nsingo ne kagisala.\nAbaafunye ebisago ebitonotono abo tobala wabula buli eyafunyenga waayita nga yeetegula ekibabu.\nPoliisi n'amagye okutuuka okukola obukambwe buno ku bantu, kyaddiridde Bushir okutuuza olukuŋŋana lw'abaamawulire ku Ssande n'abawa ekiragiro okukuba ku nnyama. Bannamateeka bangi baakuŋŋaanidde ku kkooti e Khartoum ne mu kibuga Wad Madani ekiddirira mu bunene.\nBangi poliisi yabakutte n'ebabaggalira. Ekitabudde Sudan kivudde ku miwendo gy'ebintu ebikozesebwa mu bulamu obwabulijjo egy'ekanamye.\nEbirinnye ebbeeyi kuliko amafuta, ehhano n'ebintu ebirala. Okwekalakaasa kwatandika December 19, 2018 nga kati kuli mu wiiki eyokubiri.\nAboobuyinza baggadde amasomero mu bitundu by'eggwanga eby'enjawulo ne balangirira essaawa eyakazigizigi.\nAbantu abaakafiira mu kwekalakaasa omuwendo omutuufu gubuusibwabuusibwa newankubadde nga Gavumenti egamba nti abaakafa okuli abantu baabulijjo n'abaserikale bali 19 kyokka ekitongole kya Amnesty International kigamba nti abafudde bali 37.\nSsaabawandiisi w'ekibiina ky'amawanga amagatte Antonio Guterres, asabye wabeerewo obukkakkamu.\nAbalala abakulira oludda oluvuganya Gavumenti ya Bashir n'aduumira abayeekera b'e Durfar Abdel Wahid al-Nur bakunze ababawagira beegatte ku kwe\nSudanese Doctors’ Union\nOmwana afiiridde mu kinnya ky'essomero ekya kazambi\nGaagano amabanja agafuukidde Bryan White ezzike: Mulimu erya Mukula, omugagga Kirumira n'abalala\nOmukade w'ekkanisa ya Bugingo abotodde ebyama\n'Abaana be nneezaalira banjagaliza ntaana'


Omuzungu abadde akolagana ne Bobi Wine bamugobye mu Uganda\nOmuzungu abadde akolagana n’omubaka Robert Kyagulanyi Ssentamu (Bobi Wine) bamugobye mu Uganda.\nBya MARTIN NDIJJO, MARGARET ZALWANGO NE PETER SSAAVA\nJackie Wolfson nnannyini kibiina ky’obwannakyewa ekya ‘Shule Foundation’ ye yagobeddwa mu Uganda oluvannyuma lw’okukwatibwa ab’ebyokwerinda ku bigambibwa nti yabadde talina mpapula zimukkiriza kukolera mu Uganda.\nOfwono Opondo, omwogezi wa gavumenti yakakasizza ekya Wolfson okuzzibwa mu Amerika gye bamuzaala era ono agamba nti kino kyavudde ku Wolfson kumenya mateeka agafuga abagwiira abakolera mu Uganda bwe yatandika okukolera kuno nga tafunanga lukusa okuva ku minisitule y’ensonga z’omunda mu ggwanga.\nOfwono yannyonnyodde nti, Wolfson yajja mu ggwanga mu 2014 ng’omulambuzi era abadde atera okufuluma nga bw’akomawo kyokka mu kunoonyereza okubadde kukolebwa ono baakizudde nti abadde alina emirimu gy’akola kuno ng’ayita mu kibiina kye ekya ‘Shule Foundation’.\nWolfson yatikkiddwa ku nnyonyi ya KLM era mu Uganda yavuddemu ku Ssande ku ssaawa 5:45 ez’ekiro.\nAbakungu ba gavumenti bazze beemulugunya ku bibiina by’obwannakyewa bye balumiriza okuteeka ssente mu booludda oluvuganya gavumenti.\nWolfson abadde mukwano gwa Bobi Wine era babadde batera okwetaba ku mikolo bombi.\nBaasemba okulabwako bombi ku kivvulu kya Chaka Chaka ekyali ku wooteeri ya Serena mu Kampala mu gwomusanvu omwaka guno.\nKANYAMA WA BOBI BAMUVUNAANYE\nKkooti eggulo yagaanye okuyimbula kanyama wa Bobi Wine n’emugatta mu babaka ba palamenti n’avunaanibwa gwakulya mu nsi lukwe.\nEdward Ssebuufu amanyiddwa nga Eddy Mutwe yasimbiddwa mu kkooti y’eddaala erisooka e Ggulu n’aggulwako omusango gw’okulya mu nsi olukwe.\nNe ddereeva w’ekimotoka ki guleeda ekyali kisibiddwaako obuwero obumyufu ekigambibwa nti kye kyasooka okukola akajagalalo Musa Ssenyange naye yavunaaniddwa wamu ne Ssebuufu nga baagattiddwa ku babaka ba palamenti abataano ssaako abantu abalala 27.\nOmulamuzi Musa Ssekaana owa kkooti enkulu ewulira emisango gy’engassi ku Mmande yalagira Ssebuufu ayimbulwe awatali kakwakkulizo wabula omuwaabi wa gavumenti Julius Ochen yategeezezza omulamuzi Yunus Ndiwalana nti ekiragiro ekyayisibwa kyali kiragira ayimbulwe okuva mu kaduukulu gye yali aggaliddwa mu bukyamu.\nPuliida wa Ssebuufu Tonny Kitara yatageezezza omulamuzi nti abebyokwerinda be balemesa ekiragiro kya kkooti eky’okuyimbula Eddy Mutwe nga kino kirinnyirira eddembe ly’omuwawaabirwa.\nAte e Kamwokya, poliisi yagobaganye ne bannabyabufuzi wamu n’abavubuka ba Ghetto aba ‘People Power’ abaatuuzizza olukiiko lwa bannamawulire poliisi lw’eggamba nti lwabadde lumenya mateeka.\nOlukiiko luno lwakulembeddwa omuyambi wa Loodi Meeya, Aidah Nakuya ne Vincent Ssemanda akulira abaana ba Ghetto e Kamwokya.


Bukedde Online - Embaga ez’ebyewuunyo mu nsi yonna\nEmbaga ez’ebyewuunyo mu nsi yonna\nMinisita Kyambadde awadde abavubuka obukodyo...\nubi n’abatambulira ku mazzi beeyuna bujaketi...\nOMUKAZI embeerera afumbiddwa mu bufumbo obutukuvu ne Yesu. Agenze mu Klezia n’akuba ebirayiro ne bamunaanika n’empeta.\nJessica Hayes, 38 omusomesa w’eby’eddiini ku Bishop Dwenger High School e Fort Wayne, mu Buyindi ye yakoze embaga n’agamba nti talina musajja mulala gw’ayinza kwegomba wadde okwegatta naye oba okuzaalira omwana.\nYategeezezza nti aludde ng’alowooza ku kyambalo kyayinza okwambala ne kiweesa Mukama ekitiibwa. Bwatyo n’afuna ekiteeteeyi ekyeru nga kiwanvu ekibikka ekifuba, amagulu era omukolo gwe gwabadde gwa kitiibwa.\nOmusumba Kevin C. Rhoades mu Klezia ya Immaculate Conception ye yakulembeddemu omukolo guno. Yategeezezza nti Jessica bw’abeera asazeewo okwewa Yesu kikkirizibwa kyokka alina kuba mbeerera obulamu bwe bwonna.\nW’osomera bino ng’abakyala abeewadde Mukama nga Jessica bawera 3,500 mu nsi yonna kyokka tebabeera mu bigo ng’abasiisita. Jessica olwavuddeyo n’addayo ku ssomero. Abayizi baamusanyukidde nga bwe bamubuuza nti, ttica, kati tukuyite Muky. Yesu? Yabazzeemu nti nedda nkyali musomesa Hayes era hhenda kusigala nga mbera mu bulamu bwange obwa bulijjo wabula siyinza kufumbirwa musajja mulala yenna wadde okwegatta naye.\nEBISAANYIZO BY’ABAKAZI ABAFUMBIRWA YESU:\nOlina okuba omukazi omukulu, omukatoliki nga tofumbirwangako wadde okwegatta n’omusajja era nga mwetegefu okubeera bwatyo obulamu bwe bwonna.\nOkwawukanako n’abasiisita, bano tebakuba birayiro bya bwavu n’obuwulize. Ayambala ekyambalo kyeru ng’akuba ebirayiro, n’abikka ku mutwe era anaanikibwa empeta.\nOmukazi ng’ayiira abagole ebicaafu omubeera ebimere, enva n’ebisooto.\nTewali mulimu gubakakatako mu Klezia kyokka bakkirizibwa okweyama okukola nga bannakyewa mu bitongole bya Klezia.\nOteekwa okuba nga teweetabangako mu bikolwa bikontana na njigiriza ya Klezia.\nOmukazi eyakabasanyizibwa abasajja nga teyeesiimidde asobola okukkirizibwa okuyingira obuweereza buno.\nAbakazi abalala abatutte obufumbo obw’engeri eno kuliko Abamerika nga: Munnamateeka Julie Pasteur, eyali kapiteeni mu magye ga Amerika, omusuubuzi Eileen Belongea Waukesha, Wisconsin.\nAMAWUUNO KU MBAGA MU MAWANGA AG’ENJAWULO:\nSCOTLAND: Bano bakuhhanya ebintu ebikyafu okuli ebisooto, emmere n’enva ebiremye, sosegi ezigaze n’ebirala ne babiteeka mu bbaketi okumala enanku ne babiyiiya abagole. Kitegeeza nti bw’aba asobola okugumira embeera eno n’obufumbo ajja kubugumira.\nOmugole omusajja mu Romani ne banne nga bawambye omukazi bamutwala.\nBUFARANSA: Omukolo gw’embaga nga guwedde, bakwata emmere esigaddewo n’enva n’obukunkumuka ne babiyiwa mu kibakuli kya kaabuyonjo ey’amazzi ne batabulamu ‘cokoleti’ ne babiteeka mu kisenge mwe bagenda okusula.\nObufumbo tebubeeramu birungi byokka. Kati bw’oba osobola okulya ebintu nga bino obeera ojja kumalako mu mbeera yonna.\nROMANI: Omusajja awamba omuwala gw’ayagala okuwasa oba okukkaanya ne babulawo ng’abazadde tebabakkirizza.\nEkigendererwa kiri nti singa omusajja asobola okubeera n’omukazi okumala ennaku 3 nga tebamuzudde, abeera asobola okumuwasa n’okumulabirira mu mbeera yonna.\nCHINA: Obuwangwa bw’aba Yugur, omusajja akwata akasaale akataliiko kuuma kafumita n’akuba omukazi emirundi esatu. Nga biwedde omukyala akwata akasaale n’akamenyaamenya ekikakasa nti bajja kubeera bombi mu bulungi ne mu bubi.\nGERMANY: Eno abagenyi baleetera abagole ebirabo bye bibakuli eby’ebbumba. Abagole babikwata ne babyasaayasa, n’okwasa ebintu ebirala nga bagamba nti amaloboozi agabivaamu gagoba emizimu n’emyoyo emibi.\nBano embaga baagikolera ku bugaali. Bwe baatuukanga mu kkubo nga beekuba kiisi.\nBAMASSAI: Bano ku mbaga, taata w’omugole amuwa emikisa ng’amufujjira amalusu ku mutwe ne ku mabeere.\nOlumaliriza ng’omusajja atwala mukyalawe okuva ku kyalo era batambula mukungujjo tebaddamu kutunula mabega nga kigambibwa nti singa batunulayo bayinza okufuuka ejjinja.\nSWEDEN: Omusajja omugole alaba embaga eneetera okuggwa, agendako mu kinaabiro n’omukazi n’agenda mu kikye.\nAbasajja balumba omugole omukazi ate abakazi ne bagenda mu kinaabiro ky’omusajja ne babanywegera. Babeera balwana buli omu obutasubwa mukisa guno.\nBUYINDI: Omugole bw’aba anaatera okutuuka we babagattira, aggyamu engatto olwo ab’oludda lw’omukyala n’omusajja ne batandika okuzirwanira nga buli bamu baagala okuzisigaza. Singa abooluganda lw’omukazi bagitwala olwo omusajja alina omuwendo gw’ateekwa okusasula ne bagimuddiza.


GIWUNYE! Maama akwattiddwa ku by’okufumbiza muwala we omuto owa P6, Omuko bamututte talinnya abitebye – The Bridge Uganda\nPoliisi y’e Abim ekutte maama myaka 39 ku misango gy’okufumbiza muwala we atanetuuka.\nMaama Maurice Auma nga mutuuze ku kyalo Nateete mu ggoombolola y’e Awach yakwattiddwa akawungeezi k’olunnaku Olwokutaano nga 28, August, 2020 nga kivudde ku batuuze okutemya ku Poliisi nti omuwala myaka 16 asindikiriziddwa okufumbirwa omusajja myaka 24.\nMu mateeka ga Uganda, omuntu yenna singa anyumya akaboozi n’omwana omuto ali wansi w’emyaka 18, avunaanibwa gwakusobya ku mwana era mu Uganda, musango gwa naggomola.\nMaama Auma n’omusajja eyabadde yewangulidde omukyala Patrick Okech bonna batwaliddwa ku kitebe kya Poliisi ekya Abim era okunoonyereza kutandikiddewo mbagirawo.\nAuma yabadde aweereddwa ente ssaako ne ssente enkalu, omuvubuka Okech okutwala muwala we abadde mu P6 ku Gwotapo Primary School mu disitulikiti y’e Abim.\nLiving Twazagye, addumira Poliisi mu disitulikiti y’e Abim agambye nti essaawa yonna Maama Auma n’omuvubuka Okech bakutwalibwa mu kkooti amangu ddala nga Poliisi afundikidde okunoonyereza.


Bukedde Online - Omusuubuzi alojja bweyasimattuse abatujju\nOmusuubuzi alojja bweyasimattuse abatujju\nEngeri Polof. Nsibambi gye yafuddemu\nAKULIRA abasuubuzi b'ebyennyanja e Busega attottodde engeri gye yawambiddwaamu ne bamusiba ku mmotoka ne bamukulula ku koolaasi ne bamusuula ku kkubo nga balowooza bamusse. Francis Magala 42, yayise ku mugo gwa ntaana, yenna omubiri gujjudde ebisago okuva ku magulu okutuuka ku mutwe.\nOmugongo n'olubuto kuliko amabwa agaleenya. Abasinga bwe bamubuuza abagamba nti, yafuna akabenje e Iganga kyokka eggulo, yategeezezza Bukedde nti, ekituufu ekyamutuukako ateebereza kiteebereze. Agamba nti, omulimu gwe musuubuzi wa byennyanja mu katale e Busega era ye ssentebe waako.\nNga May 8, 2019, omupangisa we, Asuma Mutamba yamusomera ddiiru ensava ey'omuntu w'e Jinja asobola okumusuubuza ebyennyanja mu bungi ate ku bbeeyi layisi. Yagambye nti, yasimbula e Kampala ku ssaawa nga 6:00 ez'emisana ng'ali mu mmotoka kika kya Canter Boxbody nnamba UBB 687E. Yayitira ku mwalo bulijjo w'asuubula ebyennyanja n'asooka asasula n'aleka nga batikka.\nAgamba nti, yakubira Mutamba amubuulire we baali bagenda okusisinkana omuntu gwe yali amugambye okumusuubuza ebyennyanja n'amugamba nti, alinnye abasange e Iganga ku Kaliro Road. Ng'atuuse e Iganga, Mutamba yamutwala okusisinkana omukayala gwe baamutegeeza nti ye Maama Sauya alina amaato n'emmotoka z'ebyennyanja e Iganga. Bamutwala mu muzigo n'ayogera ne maama Sauya era n'amugamba nti, yabadde amutwala ku mwalo awali abyennyanja.\nNga bamaze okwogera, yamubuuzizza oba yeetaaga ekyokunywa n'asaba amazzi. Yaganywedde katukutu n'agamalamu n'ababuuza oba waliwo n'ekyokulya kubanga enjala emutta. Agamba baamuleetera chips n'enkoko wabula olwali okubirya, we yakoma okutegeera.\nYADDA ENGULU NG'ALI MU DDWAALIRO E JINJA Yagambye nti, okuva ku ssaawa 11:30 ez'akawungeezi okutuuka ku makya nga May 9, 2019, yali tamanyi bigenda mu maaso ku nsi. Yagambye nti, okudda engulu ng'ali mu ddwaaliro e Jinja alaba yenna ajjudde ebiwundu bwe yabuuza abasawo baamugambye nti, yali agudde ku kabenje.\n"Nze sirina mmotoka yonna gye nalinnya, saalinnya bodaboda n'omubiri gwange ebisago bye nnafuna si bya kabenje kaabulijjo", Magala bwe yategeezezza. Yagambye nti, yali atandise okutegeera obulungi ne bamusaba ennamba z'essimu n'aziwaayo ne bakubira mukyala we Nnaalongo Annette Namugaba.\nYalina ne ssente mu nsawo, essimu ye ennene gy'abadde akolerako bizinensi wabula yagenda okudda engulu mu ddwaaliro nga talina ky'alabako. Nga May 9, 2019, mukyala we ng'ali n'abooluganda abalala, baamuggye mu ddwaaliro e Jinja ne bamutwala e Lubaga gye bamujjanjabidde n'okutuusa kati.\nEMBEERA YA BUNKENKE Namugaba yagambye nti, embeera gye bayitamu ya bunkenke nnyo, waliwo abantu ababakubira amasimu nga babatiisatiisa okuva bba lwe yafuna ebizibu.\nYagambye nti, bwe baabadde baakamutwala e Lubaga, waliwo omusajja eyakubye essimu ng'agamba nti ye musawo wa kinnansi e Iganga era amanyi ekyatuuse ku bba n'abakimutuusizaako. Yagambye nti, omusajja eyamukubidde essimu yamugambye nti muliraanwa waabwe gwe bagugulana naye ku ttaka ye yabapangisizza era yabadde abaguze bamutte wabula bbo baabadde tebasobola kumutta.\nAgamba nti, omusajja ataamugambye mannya ge yamugambye nti, baabadde bamuwadde ebiragiro waakiri amusuule eddalu era n'amugamba agambe bba (Magala) yeefuule omulalu kubanga baabadde balina ssente ze baagala ku muntu eyabaguze okukola omulimu, bw'akimanya nti tebaagukoze, tajja kubasasula.\nYagambye nti, omusajja yamugambye nti, bba bw'aba ayagala okutegeera ekyamutuseeko, alina okwesitula agende amusisinkane maaso ku maaso. Agamba bba yagenzeeyo kyokka bwe yatuuse e Jinja, yayitiddeko ku poliisi afune abaserikale. Omusajja yamukubidde essimu n'amugamba nti, bba amulaba ali ku poliisi ate teyamulagidde kugenda na poliisi.\nAgamba nti, omusajja yamulagiridde omuntu eyali n'abaamutusizzaako obuzibu abeera ku lidda e Kaliro n'amuwa n'ennamba y'essimu gy'alina okukubako. Magala yagambye nti, bwe yakitegedde nti, ebyamutuseeko byabadde bipange, yagenze ku poliisi e Jinja n'aggulawo omusango ku fayiro SD: 72/21/05/2019 wabula poliisi temuyambye era asaba ebitongole by'ebyokwerinda ebirala bimuyambe.\nOYO OMUSAJJA ALINA EBIZIBU BYE - GWE BALUMIRIZA\nMagala bw'aba ayogera, alumiriza muliraanwa we, Abbas Lukwago gwe bagugulana naye ku ttaka. Lukwago bwe yatuukiriddwa ku ssimu yagambye nti, Magala ebyamutuseeko amanyi lwaki byamutuseeko aleme kubimusibako.\nYagambye nti, Magala alina emisango ebiri ogumu gwa kusaalimbira mu ttaka eritali lirye ogumuvunaanibwa ye kennyini Lukwago ate omulala gwa ngassi ogumuvunaanibwa omukyala Nalunga ow'ekibanja gwe yayingirira mu kibanja kye. Yagambye nti, baddayo mu kkooti ku Lwokusatu Magala aleme kwefuula muyi nnyo.\n"Abantu bonna mu Busega omusajja oyo bamumanyi, babuuze olabe oba waliwo ayinza okumwogerako .ekintu ekirungi." Lukwago bwe yagambye. Yagambye nti, ekyamutuuseeko, "waliwo omusajja gwe yaggyako eby'ennyanja n'atamusasula bwe yagenze okumubanja, yamukubye luyi n'amugamba nti, ye ssente ze tebazizannyiramu era ekinaamutuukako ajja kukiraba bwe yagenze e Jinja by'ebyo ebyamutuuseeko."\nWabula waliwo n'abalowooza nti abasajja abaamuwamba e Iganga baali babbi era abaali balowooza okumubba n'okumutta batwale ssente ze baali balowooza nti alina so nga yali yaziguzeemu dda ebyennyanja e Jinja.\nEra kirowoozebwa nti bakyayinza okuba nga be balina omuntu amuli okumpi yagala okwongera okumufera nga yeefuula omusawo w'ekinnansi alaba buli ky'akola.\nâ€˜Abalimi mujjumbire okukozesa ebigimusaâ€™


Bukedde Online - Mbidde atuuyanidde mu kaguli mu gwa SOS ne FUFA\nMbidde atuuyanidde mu kaguli mu gwa SOS ne FUFA\nCranes y’abakazi eyomba butabafaako\nBeewangulidde eza Orange ez'okuteeba omupiira...\nBANNAMATEEKA ba pulezidenti wa FUFA, Lawrence Mulindwa basabye kkooti egobe omusango gw’okujingirira ebiwandiiko ogwamuggulwako Dennis Mbidde, ssentebe w’akabiina ka SOS (Save Our Soccer), nga bagamba nti talina buyinza kumuvunaana.\nBannamateeka abaakulumbedwa Evans Ochieng, bategeezezza omulamuzi Sylivia Nabaggala owa kkooti ento ku Buganda Road nti Mbidde si mmemba wa FUFA wadde okuba omukiise mu lukiiko lwayo sso nga n’ekibiina mwe yayitira okuwaaba omusango guno nakyo tekiriiwo mu mateeka.\nMu ku musoya ebibuuzo ku by’avunaana Mulindwa, Edgar Watson ne looya wa FUFA, Muhammed Bazirengedde, nti baajingirira ssemateeka wa FUFA ne bayingizaamu obuwaayiro obutaalimu, Mbidde yabuliddwa obukakafu n’ategeeza kkooti nga bwe yabiggya ew’omuwandiisi w’amakampuni kyokka nga ne ku kino yabuliddwa obukakafu.\nOchieng agattako nti n’engeri omusango gye gwaleetebwamu nkyamu nga Mbidde yalina kusooka kufuna lukusa lwa mulamuzi oluvannyuma ne wabaawo okubuuliriza, ekintu ekitaakolebwa.\nBannamateeka ba SOS nga bakulirwa Mulema Mukasa baakalambidde nti omusango gwaleetebwa mu mateeka nti ne Mbidde gye yaggya by’ayogerako, baakubireeta mu bujulizi bwabwe. Omulamuzi waakuwa ensala ye nga February 3.\n'Muzimbe ekijjukizo kya bannabyamizannyo'


Bukedde Online - Kadaga ayambalidde Gavt' ku kwonoona obutonde bw'ensi.\nMutebile yeerwanyeeko ku kuggalawo Crane...\nMuseveni asisinkanye minisita wa German ku...\nSIPIIKA Rebecca Kadaga ayambalidde minisitule y’obutonde bw’ensi n’alumiriza nti tekoze kimala kussaawo kaweefube ow’enjawulo okusimba emiti n’okukuuma obutonde.\nYabadde atongoza pulojekiti ya ‘Rotary Mission Green Project’ egenderera okutumbula obutonde bw’ensi ku kkomera e Luzira mu Kampala n’agamba nti minisitule yandibadde ku mwanjo mu kusimba emiti n’okulwanirira obutonde kyetakoze bulungi.\nKadaga yategeezezza nti minisitule tesaanidde kuba mperekeze mu kukuuma obutonde wabula erina okuba nga y’ekulembera. N’awa eky’okulabirako nti palamenti yayisa etteeka ly’ebibira eriragira okussaawo ensawo y’okukuuma obutonde bw’ensi kyokka nga tessibwangawo.\nDayirekita w’obutonde bw’ensi mu minisitule eno ,Paul Mafabi,yasuubizza nga minisitule bw’egenda okugaba endokwa z’ emiti akakadde kamu. Kyokka Kadaga n’agamba nti endokwa akakadde kamu kokka ntono n’agamba nti Ethiopia esimba emiti obukadde 12 buli mwaka era Uganda yetaaga kawefube ow’enjawulo ng’ono.\nYategeezezza nti obujjulizi webuli nti ekyeya kyeyongera mu nsi olw’okutema emiti.\n" Emmotoka ezitisse enku n’ensawo z’amanda ezirabwa ku nguudo kabonero akalaga okwonoona kw’obutonde bw’ensi," Kadaga bwe yannyonnyodde.\nGavana w’ekibiina kya Rotary , Keneth Mugisha, yagambye nti atambulira ku mulamwa gwa kukuuma butonde bwansi n’agamba nti baakwatagana n’ekitongole ky’amakomera okutuukiriza kino kuba kye kimu ku bisinga okukozesa enku.\nEkibiina kya Rotary kino kyagala kusimba emiti obukadde 23.\nOmuduumizi w’amakomera, Dr. John Byabasaija, yategeezezza nti amakkomera mu Uganda galimu abasibe 55,600 nga beeyambisa ttani z’enku emitwalo munaana okubafumbira emmere.\nEkitongole kyetaaga obuwumbi bubiri okufuna sigiri ezikekkereza enku.


Bukedde Online - 'Asiba bbaalansi mu kisiibo tofuna mpeera'\nAmayengo agazze gayuuya Nnamulondo mu myaka 20\nAbakungu ab'amaanyi Kabaka b'azze alonda o...\nOMUSIRAAMU eyatandise okusiiba obadde okimanyi nti bw’otoyambala bulungi enjala yandikulumira obwereere?\nSheikh Faiswal Hussein Matovu, Imaam w’omuzigiti gwa Zamzam Islamic primary school agamba nti Obusiraamu bulina abantu babiri Omusiraamu n’omukkiriza. Omukkiriza y’oyo agoberera ebikolwa bya Nabbi Muhammad (S.A.W) n’okwagala Katonda ng’okola ng’amateeka ga Kulaani bwe galagira.\nSheikh Matovu agamba, omusiibi kozesa ennyambala eteesittaza muntu yenna. Yambala mu ngeri ekuweesa ekitiibwa mu banno ne mu makubo gye muyita. Nabbi Muhammad (S.A.W) agamba nti, weewale okusemberera ebikolwa eby’obwenzi nga ‘Sulati al-Hizab’ bw’eragira abakyala bonna okwebikkirira ne mu biseera ebitali bya kisiibo.\nSinga oteeka essira ku mpisa zino empeera zo zeeyongera, tobalibwa ng’omuntu abadde asiiba obusiibi nga yeerumya enjala.Mu ngeri y’emu Sheikh agamba nti, weewale okwambala empale etaagulibwa na sharia.\nOmusiraamu ateekeddwa okwambala empale eyo yokka eyagulibwa ne sharia. Sheikh Matovu ayongerako nti, ggwe omusiibi weewale okwambala empale eziraga ekkundi, era toyolesa bwereere bwo mu bantu.\nNabbi Muhammad (S.A.W) ayongera n’ategeeza nti, omukyala ateekeddwa okukweka ebitundu bye eby’omubiri byonna okuggyako amaaso n’ebibatu.\nGgwe omukyala weewale okwambala ne weebikka wenna naye ng’oyolesa ebitundu byo eby’omunda. Yambala ennyambala y’emu n’eyo gy’okozesa mu sswala.\nAte obwereere bw’omusajja butandikira ku kkundi okutuuka ku maviivi. Omusajja ayolesa obwereere bwe singa asiba ‘bbaalansi’ n’okwambala empale ez’ebinu byonoona ensinza yo mu kifo ky’okufuna empeera n’obeera ng’osiibidde bwereere.\nAyongerako nti omusajja ateekeddwa okwambala olugoye olubikka ebibegabega bye. Ate enkofiira kabonero ka musajja Omusiraamu era oyo agyambala afuna empeera wadde nga si tteeka okugyambala.\n‘Asiba bbaalansi mu kisiibo tofuna mpeera’


Ekyabalamuzi 15 | Bayibuli ey'Oku Mukutu Gwaffe Ogwa Intaneeti | New World Translation\nSamusooni awoolera eggwanga ku Bafirisuuti (1-20)\n15 Bwe waayitawo ekiseera, mu nnaku z’okukungula eŋŋaano, Samusooni n’agenda okukyalira mukazi we ng’alina omwana gw’embuzi. N’agamba nti: “Njagala kugenda eri mukazi wange mu kisenge.”* Naye kitaawe w’omuwala teyamukkiriza kuyingirayo. 2 Kitaawe w’omuwala n’agamba nti: “Nnalowooza nti wamukyawa,+ kyennava mmuwa omu ku basajja abaali emperekeze zo.+ Muganda we omuto si mulungi okumusinga? Nkwegayiridde, oyo gw’oba otwala mu kifo ky’oli.” 3 Naye Samusooni n’abagamba nti: “Ku mulundi guno Abafirisuuti bwe nnaabakola akabi, tebannenya.” 4 Awo Samusooni n’agenda n’akwata ebibe 300 n’afuna n’emimuli; n’asiba ebibe bibiri bibiri emikira, n’ateeka omumuli gumu gumu ku buli mikira ebiri egisibiddwa. 5 N’akoleeza emimuli, n’agobera ebibe mu misiri gy’Abafirisuuti egy’emmere. Bw’atyo n’ayokya buli kintu, okuva ku binywa okutuuka ku mmere etennakungulwa ng’okwo kw’otadde n’ennimiro z’emizabbibu n’ez’emizeyituuni. 6 Abafirisuuti ne babuuza nti: “Ani yakoze kino?” Ne babaddamu nti: “Samusooni mukoddomi w’Omutimuna, kubanga Omutimuna yaddira muka Samusooni n’amuwa omu ku basajja abaali emperekeze ze.”+ Awo Abafirisuuti ne bagenda ne bookya omukazi oyo ne kitaawe.+ 7 Samusooni n’abagamba nti: “Bwe muba nga bwe mutyo bwe mukoze, sijja kuweera okutuusa nga mmaze okubeesasuza.”+ 8 N’abatta, omu ku omu; n’atta bangi nnyo nnyini, era oluvannyuma n’agenda n’abeera mu mpuku eri ku kagulungujjo akayitibwa Etamu. 9 Oluvannyuma Abafirisuuti ne bajja ne basiisira mu Yuda era ne batambulatambula mu Leki.+ 10 Abasajja ba Yuda ne bagamba nti: “Lwaki mutulumbye?” Ne babaddamu nti: “Tuzze kukwata* Samusooni, tumukole nga naye bwe yatukola.” 11 Abasajja ba Yuda 3,000 ne bagenda ku mpuku eyali ku kagulungujjo akayitibwa Etamu ne bagamba Samusooni nti: “Tomanyi nti Abafirisuuti be batufuga?+ Kiki kino ky’otukoze?” N’abaddamu nti: “Mbakoze nga nabo bwe bankola.” 12 Ne bamugamba nti: “Tuzze kukukwata* tukuweeyo mu mukono gw’Abafirisuuti.” Awo Samusooni n’abagamba nti: “Mundayirire nti temujja kunkolako kabi.” 13 Ne bamugamba nti: “Nedda, tugenda kukusiba busibi tukuweeyo gye bali, era tetujja kukutta.” Bwe batyo ne bamusiba n’emiguwa ebiri emipya ne bamuggyayo ku kagulungujjo. 14 Bwe yatuuka e Leki, Abafirisuuti ne baleekaana olw’essanyu nga bamulabye. Awo omwoyo gwa Yakuwa ne gumuwa amaanyi,+ emiguwa egyamuliko ne giba ng’ewuzi za kitaani ezookeddwa omuliro, ne giva ku mikono gye ne gigwa.+ 15 Awo n’alaba oluba lw’endogoyi ensajja eyali yaakafa ebbanga si ddene, n’agolola omukono gwe n’alulonda n’alukozesa okutta abasajja 1,000.+ 16 Awo Samusooni n’agamba nti: “Nkozesezza oluba lw’endogoyi ensajja okutta abalabe ne ntuuma emirambo gyabwe! Nkozesezza oluba lw’endogoyi ensajja okutta abasajja 1,000.”+ 17 Bwe yamala okwogera ebyo, amangu ago n’asuula oluba lw’endogoyi, ekifo ekyo n’akituuma Lamasu-leki.*+ 18 Awo ennyonta n’emuluma nnyo, n’akoowoola Yakuwa ng’agamba nti: “Ggwe otadde mu mukono gw’omuweereza wo obulokozi buno obw’amaanyi, ate kaakano nfe ennyonta era ngwe mu mikono gy’abatali bakomole?” 19 Katonda n’aggula ekinnya ekyali mu Leki, ne muvaamu amazzi.+ Bwe yanywa, n’addamu amaanyi n’atereera. Eyo ye nsonga lwaki ekifo ekyo yakituuma Eni-kakkole,* era kiri mu Leki n’okutuusa leero. 20 Yalamula Isirayiri okumala emyaka 20+ mu biseera by’Abafirisuuti.\n^ Oba, “kisenge eky’omunda.”\n^ Oba, “kusiba.”\n^ Oba, “kukusiba.”\n^ Litegeeza, “Ekifo Ekigulumivu eky’Eggumba ly’Oluba.”\n^ Litegeeza, “Oluzzi lw’Oyo Akoowoola.”


Bukedde Online - Omusumba w'Abasodookisi anyumya engeri gye yasimattuse ssennyiga omukambwe\nOmusumba w'Abasodookisi anyumya engeri gye yasimattuse ssennyiga omukambwe\nMu bantu abatenda ssennyiga omukambwe mwe muli Omusumba w'Abasodookisi Silvestros Kisitu atwala kitundu ky'e Gulu n'obuvanyuba bwa Uganda. Ono obulwadde bwamukwata wamu ne munne Fr. Constantine Mbonabingi ate nga muwereza munnaabwe omulala Fr. Emmanuel Ssekyewa yali amaze okufa obulwadde buno.\nBya Eria Luyimbazi Mu bantu abatenda ssennyiga omukambwe mwe muli Omusumba w'Abasodookisi Silvestros Kisitu atwala kitundu ky'e Gulu n'obuvanyuba bwa Uganda. Ono obulwadde bwamukwata wamu ne munne Fr. Constantine Mbonabingi ate nga muwereza munnaabwe omulala Fr. Emmanuel Ssekyewa yali amaze okufa obulwadde buno.\nEmbeera eno yawaliriza Ssaabasumba w'Abasodookisi Metropolitano Yonah Lwanga okuggala Eklesia 3 okuli St. Nicholas nga ky'ekitebe ekikulu ky'Abasodookisi mu ggwanga e Namungoona, St. Sophia e Kibuye ne St. Catherine e Vuumba mu Luweero era tewaali kusaba ku Ssekukkulu ya 2020.\nBp. Kisitu agamba nti abadde yeekuuma okwewala okukwatibwa obulwadde wabula yalabira awo ng'akwatiddwa. Embeera gyayiseemu nga ajanjabwa aginyumya bwati: "Sisobola kumanya ssennyiga omukambwe gye yankwatamu kubanga mbadde nneekuumye n'okubeera omwegendereza.\nNasooka ne nfuna ekifuba ne kinnemerako kwe kusalawo okweyawula era nava ku kigo e Namungoona we mbeera ne henda mbeere nzekka n'okufuna obujjanjabi era nga simanyi nti ekirwadde kinnumbye ate nga nnina asima.\nEmbeera yeeyongera okutabuka ne nnemererwa okussa obulungi kwe kutegeeza ku bakadde bange n'abooluganda n'ebanzirusa mu ddwaaliro e Mulago okufuna obujjanjabi era eno abasawo gye batengeereza nti nnina ssennyiga omukambwe.\nE Mulago namalayo ennaku bbiri zokka omusawo wange n'asaba ntwalibwe mu ddwaaliro eddala basobole okunkolako obulungi. Olwantwala mu ddwaaliro eddala abasawo banteeka ku byuma ebiyamba okussa nga namalako ennaku nnya oluvannyuma ne banzigyako ng'embeera etereddemu era nga bino byonna bigenda mu maaso nga ndi mu kwegayirira n'okugulumiza Katonda.\nKatonda yandagako obulumi n'embeera abantu ze bayitamu nga bakwatiddwa obulwadde buno kuba kubeera kugezesebwa kwennyini era awonye nga nze asaana okuyimba erinnya lya Mukama lisuutibwe.\nObulwadde buzibu tebuliiko myaka kuba abasinga babadde n'endowooza nti bukwata bakadde bokka naye kasita obaamu n'ekirwadde ekirala kyonna manya nti esaaawa yonna kijja kukukwata era tufube okukyewala nga tugoberera ebiragiro by'abasawo.\nAbadde y'efudde omusuubuzi n'abba engoye bamuyodde\nOw'e Kalangala eyawonye Corona attottodde


Yesu okufa mu kifo ky’abonoonyi kitegeeza ki?\nEbyawandiikibwa bisomesa nti abantu bonna bonoonyi.(Abaruumi 3:9-18,23). Ekibonerezo ky’obwonoonyi kufa. Abaruumi 6:23 egamba, “Kubanga empeera y'ekibi kwe kufa; naye ekirabo kya Katonda bwe bulamu obutaggwaavo mu Kristo Yesu Mukama waffe.”\nOlunyiriri luno lusomesa ebintu bingi. Ewatali Kristu, tugenda kufa era tumalire mu geyeena nga tusasulira ebibi byaffe. Okufa mu byawandiikibwa kitegeeza “kwawukana”. Buli muntu agenda kufa, wabula abamu bagenda kubeera mu Gulu, ate abalala bagenda kubeera mu geyeena emirembe gyonna. Okufa okwogwerwako wano kutegeeza kumala bulamu mu geyeena. Wabula, eky’okubiri olunyiriri luno kyelutusomesa kiri nti, waliwo okuyita mu Kristu Yesu. Kuno kwe kufa kwa Kristu mu kifo kyaffe olw’ebibi byaffe.\nYesu yafa mu kifo kyaffe bwe yafa ku musalaba bweyakomererwa ku musalaba. Ffe twali tusaana okukomererwa ku musalaba kubanga ffe tutambulirira mu bulamu obw’ekibi. Wabula Kristu yattika ekibonereza mu kifo kyaffe—Yatwala ekifo kyaffe era anyita mw’ekyo kyetwali tugwanira. “Ataamanya kibi, yamufuula ekibi ku lwaffe; ffe tulyoke tufuuke obutuukirivu bwa Katonda mu ye.”\n“eyeetikka ye yennyini ebibi byaffe mu mubiri gwe ku muti, ffe nga tumaze okufa ku bibi, tulyoke tubeerenga abalamu eri obutuukirivu; okukubibwa kw'oyo kwe kwabawonya.” (1 Peetero:2:24). Wano era tulaba nga Kristu yettika ebibi byetwakola okusasula omutango gwaffe. Bwoyongera okusoma wansi, osoma nti, “Kubanga era ne Kristo yabonyaabonyezebwa olw'ebibi omulundi gumu, omutuukirivu olw'abatali batuukirivu, atuleete eri Katonda; bwe yattibwa omubiri, naye n'azuukizibwa omwoyo;(1 Peetero 3:18). Enyiriri zino tezitusomesa busomesa ngeri Yesu gyeyawanyisa ekifo kyaffe, wabula zitusomesa nti Ye yali omutango, ekitegeza nti yasasula omuwendo gwonna ogwali gubanjibwa omuntu olw’ebibi bye.\nEkyawandikibwa ekirala ekyogera ku kuwanyisa kwa Kristu kiri mu Isaaya 53:5. Ekyawandikibwa kino kyogera ku Kristu alifa ku musalaba olw’ebibi byaffe. Obunabbi bulambuluddwa bulungi era okukomererwa kwa Kristu kwatukawo nga bwekwali kuwandikiddwa. “Yanyoomebwa n'agaanibwa abantu; omuntu ow'ennaku era eyamanyiira obuyinike: era ng'omuntu abantu gwe bakweka amaaso gaabwe bwe yanyoomebwa bw'atyo, ne tutamuyitamu ka buntu.” Laba okuwanyisa. Wano era tulaba nga Kristu asasula ebanja kyaffe.\nEngeri yokka gyetusobola okusasula ebanja ku lwaffe kwekubonerezebwa era okuteekebwa mu geyeena emirembe gyonna. Wabula omwana wa Katonda, Yesu Kristu, yajja kunsi okusasula omuwendo ogw’ebibi byaffe. Kubanga yakikola kino, tulina omukisa okusonyiyibwa ebibi byaffe n’okumala obulamu obutaggwaawo naye mu Gulu. Okusobola okutuuka ku kino, tulina okuteeka okukkiriza mu mulimu Krsitu gweyakola ku musalaba. Tetusobola kwelokola; twetaaga ekifo kyaffe okuwanyisibwa. Era okufa kwa Yesu kwekuwanyisa okwasasula omuwendo gwetwalina okusasula.


Palamenti okussaawo akakiiko kano kyaddirira omubaka Anna Adeke Ebaju, akiikirira abavubuka abawala aba Uganda yonna okusaba ababaka okusitukiramu okulwanisa emize egy'okukabawaza n'okukuluusanya abaana ab'amasomero nga kivuddeko abaana naddala abawala okufiirwa emisomo gyabwe.\nAbabaka bassa kimu ng'enkuyege ne bassaawo akakiiko mu April 2018 okubuuliriza ku mize era akakiiko ako kabadde kakulirwa Robinah Rwakoojo kaayanjulidde Palamenti lipoota yaako ku Lwokuna.\nAkakiiko nga kabakanye n'omulimu guno, kaatalaaze Uganda ne katuukako mu masomero ga Pulayimale 11, aga Siniya nago 11, amatendero 2 agatendeka abasomesa ba Pulayimale, ne Yunivasite 9 nga yonna ababaka baagwa bugwi ne bazuula ebintu ebiwuniikiriza.\nAkakiiko kaazudde nga ddala okukabawaza, n'okukabassanya abaana b'amasomero muze ogusaasaanye ennyo mu masomero n'amatendekero ku mitendera gyonna kyokka ekyewuunyisa abaana abakabawazibwa n'okukabassanyizibwa mu by'omukwano, abasinga obungi tebawawaabira bantu babatuusaako bulabe obwo.\nMu kubuuliriza kwabwe, ababaka baasobodde okwogerako n'abaana era kw'abo, ebitundu 39 ku 100 bakkiriza nti baakabassanyizibwa.\nOkukabawaza n'okukulusanyizibwa okutuusibwa ku baana, ababaka baazudde nga kwa ngeri nnyingi, omuli: Okusendasenda abaana abawala n'obubonero, ebyokulya, ssente n'oluusi okubakozesaako ekifuba nga tebeesimidde.\nMu masomero agamu, abasomesa abalina emize egyo, balina obukodyo bwe bakozesa ku baana abawala, omuli okubatikka ebitabo okubitwala mu mayumba gaabwe, okukwata makisi z'abaana omusomesa ne yeefuula nti yeetaaga omwana agenda abeeko by'amunnyonnyola n'ekivaamu kumukaka mukwano.\nAbasomesa ku yunivasite be basinga okukozesa akakodyo k'okukweka abaana obubonero oba okubasendasenda okubayingiza mu bikolwa eby'omukwano basobole okubawa makisi ezobwereere era omuze guno gwakazibwako "Sexua-lly transmitted marks" oba "sex for marks".\nOmuze guno, akakiiko kaazudde nti gusinga kwettanirwa basomesa abasajja kyokka akakiiko kaazudde nti n'abayizi abalenzi nabo mulimu abaabategeezezza nti baali bagudde mu buzibu obwo.\nABAKABAWAZA ABAANA B'AMASOMERO\nbabaanise Abaakakiiko baategeezezza mu lipoota yaabwe ey'emiko 132 nti abayizi baababuulidde amannya g'abamu ku basomesa n'abakungu ab'amasomero n'amatendekero abeenyigidde mu muze ogw'okubakabawaza n'okubakuluusanya mu by'omukwano, kyokka akakiiko amannya g'abasomesa abo kaagasirikidde.\nAbabaka baategeezezza nti baasazeewo amannya obutagafulumya mu lipoota olw'ensonga ez'Ebyamateeka kyokka baasazeewo okugaweereza mu Minisitule ey'Ebyenjigiriza n'ebitongole bya gavumenti ebivunaanyizibwa banoonyerezebweko.\nKu mannya ga bakaggwa ensonyi abo, ababaka baategeezezza nti baaweererezaako n'amannya g'abaana be bagambibwa okukabawaza n'okukuluusanya basobole okuyamba mu kunoonyereza\nAkakiiko kaazudde ebimu ku bivaamu abaana b'amasomero okusendebwasendebwa abasomesa n'abantu abalala ababakabawaza omuli ; embeera ey'obwetaavu obw'ebikozesebwa mu masomero n'obulamu obwa bulijjo.\nEkirala ekivuddeko abaana okukabawazibwa, ababaka baazudde nga kiva ku bintu eby'obuseegu bye balaba ku ttivvi, n'emikutu gyempuliziganya emirala naddala egya yintaneeti ne basaba gavumenti esitukiremu okukirwanyisa.\nAbaana abalala abakabawaziddwa, kizuuliddwa nga bettanira okukozesa ebiragalalagala era abalala balina endowooza ez'obuwangwa n'amadiini ezibatuusa okweyingiza mu by'omukwano nga bakyali mu myaka emito.\nMu lipoota eno, ababaka baazudde ebyesisiwaza ebituuse ku baana abakabawaziddwa naddala ab'omu masomero aga Pulayimale omuli okuzaala nga tebaneetuka, okulwana ebirwadde ebiva ku bukaba , okuggyamu embuto , okufa n'okuwanduka mu masomero n'ebirala\nAbabaka basembye nti etteeka ly'ebyenjigiriza erya Education Act, 2OO8 likolebwemu ennoongoosereza abaana abafuna embuto nga basoma bakkirizibwe okusigala mu ssomero so si okugobwa nga bwe guli kati era kino ababaka baagambye nti kirina okukolebwa obutasukka December, 2O19.\n2. Akakiiko kasembye, gavumenti esitukirewo mu bwangu okunoonyereza ku basomesa n'abakungu abagambibwa okutulugunya n'okukabawaza abaana era gwe gukka mu vvi akangavvulwe ng'amateeka bwe galagira omuli n'okugobwa ku mulimu n'okusibwa\n3. Ababaka basembye amasomero n'amatendekero gasseewo enkola ey'okubikkirira abantu abawa amawulire ku bantu abakabawaza n'okukuluusanya abaana, kiyambe abantu abalala okuloopa bakaggweensongyi.\n4. Minisitule ey'ebyenjigiriza esseewo enkola ey'okutimba amannya g'abantu abenyigira mu mize egy'okukabawaza n'okukuluusanya abaana ssinga babeera basingisiddwa emisango era n'ebibonerezo bye babeera baweereddwa bitimbibwe okutangira abalala.\n5. Akakiiko akavunaanyizibwa ku matendekero agawaggulu aka National Councll for Higher Educatlon (NCHE) kasseewo amateeka aganaalambika amasomero n'amatendekero ku birina okukolebwa okulwanyisa okukabawaza n'okukuluusanya abaana abasoma era kino ababaka basembye kikolebwa obutasukka June 2019.\n6. Ababaka baasembye nti abasomesa nga tebannawandisibwa mu masomero n'amatendekero basooke kunoonyerezebwa okukakasa nti abalina emize egyo bawandulwa nga tebannaweebwa mirimu.\n7. Akakiiko kasembye abasomesa n'abaddukanya amasomero n'amatendekero baweebwe nga emisomo buli luvannyuma lw'ekiseera ekigere, nga basomesebwa ku mateeka agakwata ku kulwanyisa okukabawaza n'okukuluusanya abaana.


Bukedde Online - Balonze omusika wa Bin Laden\nMuseveni asabye Lukyamuzi nnamba yâ€™essim...\nYamala ekiseera kiwanvuko nga tatengâ€™ana na bin Laden kyokka oluvannyuma baasalawo batengâ€™ane si kulwa nga babakwata oba okubatta omulundi gumu.\nAlowoozebwa nti alina ebyama bya bin Laden bingi bye yamulekera nâ€™enkola yâ€™emirimu nâ€™okwebalamamu okumala gatuusibwako bulabe.\nOkukakasa nti asajjakudde mu byâ€™obwannalukalala, bin Laden yamuwa ekigezo kyakukuba bitebe bya Amerika mu kifo kyonna kyasobola kyokka ngâ€™olukwe lwonna yâ€™alwerukidde nâ€™okulutegeka era okukkakkana ngâ€™ekigezo akiyitidde waggulu bwe yategeka olulumba ssinziggu e Nairobi mu Kenya ne Dar Es Salaam mu Tanzania mu 1998 omwafiira abantu 224 nâ€™abasoba mu 5,000 ne balumizibwa.\nObulumbaganyi buno bwamwongera amayinja ewa bin Laden ne Al Qaeda okutwaliza ewamuÂ era ekitongole kya Al Jazeera kyategeezezza nti bwe baatudde okulonda anaasikira bin Laden, Adel banne teyabalabizza ku njuba.\nAmerika yamuteekako ekirabo kya bukadde bwa ddoola 5 (mu za wa nga 12,000,000,000 ) eri oyo yenna awa amawulire amatuufu agakwata ku wa gyâ€™ali kyokka ensimbi zino zikyabuliddwako azirya kubanga yeekukumye wala.\nKyokka ensonda mu al Qeada zigamba nti okulondebwa kwa al AdelÂ kwa kiseera kubanga Ayman al-Zawahiri, abaddeÂ Omumyuka wa bin Laden yâ€™asuubirwa okumusikira lwakuba nti abakulembeze ba al Qaeda bakyabuliddwa we basisinkana kubanga Abamerika babalinnya kagere.


Bukedde Online - Katikkiro Mayiga attunse n'abeebinja ku ttaka: Bakoonye ennyumba Poliisi n'ebiyingiramu\nAbapoliisi abeekobaana n'ababbi batuuyanidde mu kaguli ku City Hall\nOmusuubuzi w'e Buwama atulise n'akaaba nga...\nAdded 16th October 2016\nKATIKKIRO Charles Peter Mayiga olwategeezeddwa nti abeebibanja ku ttaka eriri e Nakaseke basitudde olutalo, ne yeesitula n’abalumba.\nEkizimbe ekigambibwa okuba ekya Katikkiro Mayiga (mu katono) ekyamenyeddwa.\nYayitidde ku poliisi y’e Nakaseke n’assa omukono mu kitabo kya poliisi era n’aweebwa n’abapoliisi abeegasse ku baserikale abamukuuma ne boolekera ettaka eririko enkaayana ku kyalo Nabbiika mu ggombolola y’e Nakaseke mu disitulikiti y’e Nakaseke.\nEttaka lino liri ku Block 1029 Plot 6 ne 7 Bulemeezi era kuliko yiika 100 ezaasibiddwaako ssengenge mu nteekateeka eyakoleddwa ofiisi ya Katikkiro ng’ekolaganira ne Buganda Land Board n’ekigendererwa eky’okulikulaakulanya basseeko ffaamu ya Katikkiro.\nWadde abatuuze bakissa ku Katikkiro nti y’abagoba ku ttaka era abadde agendayo ntakera okulambula emirimu egirikolerwako, Mmengo yatangaazizza nti ettaka lino ssi lya Mayiga ng’omuntu wabula lya Bwakatikkiro era alirambula mu buvunaanyizibwa obwamukwasibwa Kabaka okulondoola emirimu gy’Obwakabaka.\nKATIKKIRO ATTUNSE N’ABEEBIBANJA\nAkanyoolagano ku ttaka lino kaatandika 2014 era abeebibanja balumiriza abantu ba Katikkiro okukozesa eryaanyi ne babakoonera amayumba.\nMu kwesasuza, abatuuze baalumbye ennyumba ebadde yaakazimbibwa ku ttaka lino ne bagikoona ne bagiyiwa ku ttaka. Baatwaliddemu ne kaabuyonjo ne ssengenge eyasibwa okwetoloola ettaka ne bamusala.\nEnnyumba eyakooneddwa yazimbibwa ofiisi ya Katikkiro okusuza abakozi abanaddukanya ffaamu.\nAbatuuze baagikoonye matumbibudde era kino ky’ekyanyiizizza Katikkiro Mayiga ne yeesitula n’abalumba ku Mmande.\nAfricano Tebeesigwa omu ku beebibanja abali ku ttaka lino yagambye nti okusika omuguwa kwatandika mwaka guwedde Katikkiro bwe yagendayo n’Abasaveya ne bapunta ettaka lino.\nAkakuubagano ak’amaanyi keeyongera ku nkomerero y’omwaka oguwedde nga batandise okulisibako sseng’enge ne batwaliramu ebibanja by’abantu abagambibwa nti beesenzaawo mu bukyamu.\nTebeesigwa yagambye nti tewali kuliyirira kwonna kwakolebwa okuggyako okubatiisatiisa okubasiba nti beesenza ku ttaka mu bumenyi bw’amateeka era ne babalagira okulyamuka.\nTebeesigwa yannyonnyodde ebyabaddewo nga Katikkiro abatuuseeko ku Mmande nga October 10, 2016 ku ssaawa nga 7:00 ez’emisana era yatandikidde mu kubabuuza kana n’akataano.\nTebeesigwa yategeezezza nti: Katikkiro yantunudde mu maaso nga mukambwe nnyo n’ambuuza, “Ani yabasenza wano?” Nabadde sinnayanukula, basajja be ne bayiika ku nnyumba yange ne bagikoona era nabadde ngezaako okubakomako ne bampisaamu empi!\nBwe baavudde ku yange ne balumba eya munnange Cosma Kyombe nayo ne bagikoona nga batugamba nti twesenza ku ttaka lya Katikkiro mu bukyamu.\nBaavuddewo batukomekkereza okwamuka ettaka, bwe tuba twagala emirembe. Tebeesigwa yagambye nti mu kusooka baakoona ennyumba z’abatuuze ssatu ate lwe bazzeeyo ku Mmande ne bakoona endala bbiri.\nKigambibwa nti abatuuze be baasooka okukoonera ennyumba be bamu ku baakulembeddemu okumenya ennyumba ku ffaamu y’Obwakatikkiro.\nVeronica Nalubowa omu ku batuuze yagambye nti ye ne bba omugenzi Boniface Mugerwa baasenga ku ttaka eryo mu 1970 era balinako ekibanja kya yiika 7 wabula mu kusiba sseng’enge baazitwaliddemu.\nYagambye nti balina obulumi kubanga be bagobwa ku ttaka ate nga mu kiseera kye kimu ne poliisi ebayigga ng’ebavunaana okumenya ennyumba ku ffaamu ya Katikkiro n’okusala ssengenge era abatuuze abawerako baliira ku nsiko nga batya poliisi okubaggalira.\nTebeesigwa gwe baakoonedde akayumba.\nKatikkiro Mayiga yategeezezza Bukedde nti yagenze e Nakaseke ku ttaka lino mu buvunaanyizibwa obwamukwasibwa Kabaka okulondoola emirimu n’ebintu by’Obwakabaka.\nYagambye nti ettaka lino liri wansi wa Bwakabaka era kimukakatako nga Katikkiro okulitaasa naddala nga waliwo bannakigwanyizi abaagala okulitwala nga bakozesa olukujjukujju. Yajulizza Buganda Land Board ku bisingawo ku ttaka lino.\nOmwogezi wa Buganda Land Board Denis Bugaya yategezezza nti ettaka lino lya Bwakabaka nga liri kw'ebyo ebintu by'Obwakabaka ebyawambibwa mu 1966 ng'era limu kw’eryo eryazzibwa e Mmengo mu 2013.\nKyokka yagasseeko nti liri ku mayiro ya Bwakatikkiro, wabula lirabirirwa Buganda Land Board era y’evunaanyizibwa ku nteekateeka ezirikulaakulanya.\nBugaya yagambye nti olw'okuba ettaka lino lyamala ebbanga nga teriri mu mikono gya Bwakabaka, lyasengebwako abantu mu bitundu ebimu kyokka enteekateeka weeziri okulaba nga beetegereza buli omu engeri gye yajjamu wano balabe eky'okumukolera kuba balina emirimu gy'enkulaakulana gye baagala okukolerawo.\nBugaya yanyonyodde nti " Ng'enkola y'Obwakabaka bweeri twagala buli alina ensonga yonna engumu ajje twogere naye kyokka abo abaagala okutwala eby'obwereere tetugenda kutunula mu nsonga zaabwe kuba lino ttaka ttalize, Obwakabaka lye buteeseteese okukolerako emirimu gy'enkulakulana."\nBugaya yagambye nti Katikkiro okugendayo tekitegeeza nti ettaka lirye ng’omuntu ng’abatuuze bwe balowooza, wabula yagenzeeyo ng'akulira emirimu gy'Obwakabaka era ateekeddwa okulaba ebifo ebyo byonna ebiyinza okukolerwako enkulaakulana asobole bulungi okuginnyonyola ne bannamikago.\nAte ku ky'okumenyebwa kw'ebintu, Bugaya yagambye nti mu kusooka abatuuze baakola omusango gw’okumenya ebintu bya nnannyinni ttaka bye yateekawo okukugira ettaka lino; kyokka n’agamba nti tewali kintu kya batuuze kye baayonoonye.\nYagambye nti Obwakabaka tebulina muntu yenna gwebugenderera kulumya mu nsonga eno wabula abantu basaanye okukimanya nti Obwakabaka nabwo bubeera n’ebyabwo era ebirina okukuumibwa ku lw'obulungi bw'abantu baabwo.\nENKAAYANA KU TTAKA LINO\nSam Ssebalamu amyuka omwami wa Ssaabasajja atwala ggombolola y’e Nakaseke, yagambye nti ettaka lino lyadda mu ofiisi ya Katikkiro mu 2014 era ne lipuntibwa mu 2015 ne lisibwako ssengenge.\nKyokka Ssentebe w’akakiiko k’eby’ettaka mu Disitulikiti y’e Nakaseke, Geoffrey Mukiibi yagambye nti ettaka eryo Disitulikiti y’e Nakaseke.\nOkusinziira ku kyapa ssentebe wa ggombolola y’e Nakaseke, John Mugerwa kye yalaze bannamawulire, ettaka erikaayanirwa lye limu ku ttaka eriwerako yiika 800 eisangibwa ku BLOCK 1029 Nabbiika Estate mu Bulemeezi.\nMugerwa yagambye nti ettaka lino lyerimu ku lyali limanyiddwa ng’ettaka lya kkwiini ( Crown Land) oluvannyuma eryafuulibwa Public land nga Uganda efunye obwetwaze mu 1962.\nMugerwa yanenyezza abamu ku baami ba Ssaabasajja mu Nakaseke be yagambye nti beenyigidde mu kubuzaabuza abantu nga babalimba nti ettaka lya eryo lya Mayiro ya Katikkiro.\nBino byonna birese abeebibanja batabuddwa ku kiddako. Omuduumizi wa poliisi mu Disitulikiti y’e Nakaseke, Justus Asiimwe yagambye nti enkaayana ku ttaka eryo zirudde okuva Katikkiro lwe yasiba ssengenge omwaka oguwedde, kyokka nga wakyaliwo okubuzaabuzibwa ani mutuufu ku njuuyi zonna.\nAsiimwe yagambye nti poliisi eriko abatuuze babiri b’enoonya b’eteebereza okuba nga balina kye bamanyi ku kumenyebwa kw’ennyumba y’oku ffaamu.\nChris Evans adduukiridde abayizi b'e Mpenja n'ebikozesebwa\nSikaati ennyimpi giyiiyize obakube\nBajeti yatulese bweru - Mmengo\nâ€˜Mulindeko okusasula Mmengoâ€™


TUYISEEWA obuyambi okuyamba omwana ono? – ababaka\nHome Topic TUYISEEWA obuyambi okuyamba omwana ono?\nTUYISEEWA obuyambi okuyamba omwana ono?\nHome › Forums › Ababaka Website, Noticeboard and Off-Topic › Okulanga / Announcements › TUYISEEWA obuyambi okuyamba omwana ono?\nDecember 24, 2008 at 10:21 am #17983\nBekikwatako mutubulire engeri jetusobola okuyisaamu obuyambi, tuyambe omwana ono Joseline Namatovu ali kukitanda e Mulago.\nAte naawe taata w’omwana, (Willy Matovu)funa omulimu gwonna okole. Osobola okusiika muwogo oba chapati.\nASIGADDE TTAYO: Maama we ne baganda be battiddwa\nJoseline Namatovu e Mulago\nBya Robert Mutebi ne Henry Ssennyondo\nKAKAZI kattu kasiiba mu maziga ku kitanda e Mulago. Obulumi bwe bukkakkana ne kayita maama waako. Joseline Namatovu ow’emyaka ebiri n’ekitundu ye yekka eyawonawo oluvannyuma lwa nnyina ne baganda be babiri okutomerwa omugagga w’e Bbira ku lw’e Mityana ne bafiirawo.\nNga November 19, 2008, Christine Nakubulwa yafudde mu ntiisa n’abaana be Jovic Matovu 7 ne Jovan Bukenya ow’emyezi omwenda. Omwana omulala Namatovu yamenyese amagulu nga kati ali Mulago mu waadi 2C.\nBaabadde ku pikipiki ne batomerwa omugagga Salim Kimera Galibawo, nnannyini kkampuni ya SK Sure House e Bbira.\nKimera yasooka kukwatibwa n’aggalirwa e Katwe kyokka n’ayimbulwa nga tavunaaniddwa. Omuduumizi wa poliisi, Maj. Gen. Kale Kayihura yalagira akulira poliisi y’e Katwe, Godson Nsekanabo agobwe ate Kimera akwatibwe.\nEnsonga zaayongerwayo ku CPS kyokka era Kimera n’ayimbulwa. Ku nkomerero y’omwezi oguwedde yasimbiddwa mu kkooti ku Buganda Road n’akkirizibwa okweyimirirwa era kati alya butaala.\nOmwana Namatovu yassiddwamu ekyuma mu kugulu ate okulala ne kussibwa mu seminti.\nAlabirirwa nnyina omuto, Mary Naggayi eyategeezezza nti tebalina buyambi. Bali mu kasenge 2C ak’okusasulira 70,000/- buli wiiki.\nBukedde we yagendeddeyo nga babanjibwa ssente za wiiki ewedde gattako eza wiiki eno.\nKitaawe w’omwana ono, Willy Matovu talina mulimu. Mukazi we ye yali asakira abaana ekyokulya.\n“Ekinnuma kwe kuba nga Kimera alya butaala. Ffenna tuli mu kitundu kye kimu kyokka tafunanga kadde wadde okujja okunsaasira, wadde okuntumira omubaka. Bannange oba waliwo ayinza okunnyamba, ajje tutaase obulamu bwa Namatovu”, bwe yategeezezza.\nKyokka omu ku mikwano gya Kimera yagambye nti Kimera yagenda mu ddwaaliro n’alaba ku mwana oyo.\nSsentebe wa LC1 e Bbira, Vincent Bugembe yategeezezza nga Kimera bwe yassiddwako amateeka okuli okumugaana okunywa omwenge emisana nga bw’anaakikola bajja kumutanza ate n’anaaba agumuguzizza wakusasula 20,000/-.\nKyokka omutuuze omulala yagambye nti aba LC bali mu kubalaata kubanga okutanza omugagga 20,000/- taziwuliramu ekirala asobola okugula bbiya n’amutwala mu nju ye oba okumugula awalala (awatali Bbira).\nWassiddwawo akakiiko akaliko abataka ku kyalo okulondoola eneeyisa ya Kimera nga bano baakukola lipoota eri Ssentebe buli luvanyuma lwa mwezi gumu.\nKimera era agenda kwetondera abatuuze olw’eneeyisaye embi gattako okwetondera mu lukiiko lw’ekyalo olw’abaana ne nnyaabwe be yatomera ne bafa.\nDecember 30, 2008 at 10:44 am #21398\nOmwana eyatomerwa omugagga bamugobye e Mulago lwa ssente\nBYA ROBERT MUTEBI\nNaggayi ng’ayamba Namatovu okutuula mu katebe.\nOMWANA Joseline Namatovu eyasigalawo yekka oluvannyuma lwa nnyina ne baganda be babiri okutomerwa mmotoka ne bafa agobeddwa mu ddwaaliro e Mulago gy’abadde ajjanjabirwa.\nAbadde mu waadi 2C mu kasenge 19 akatali ka lukale kyokka ssente ne ziyitirira obungi nga tebalina waakuziggya n’agobwa n’azzibwaayo ewa jjajjaawe e Nakabugo okumpi n’e Bbira.\nMariam Naggayi nga muganda wa Christine Nakubulwa nnyina w’omwana eyafiira mu kabenje yategeezezza nti basookera mu kasenge ak’olukale kyokka ne waggyawo abantu ne babazza mu kasenge akatali ka lukale.\n“Baatugamba nti basindikiddwa omugagga Salim Kimera Galibaawo eyatomera abantu baffe kyokka okuva lwe baatuteeka mu kasenge kano tebadda, mukyala Kimera ye yaggyawokko omulundi gumu n’atutegeeza nga bw’abadde aweereza obuyambi kyokka nga tebutuuka,” Jjajjaawe Mariam Babirye bwe yategeezezza.\nBuli wiiki babadde basasula 70,000/- ezeetuumye ne ziwera 480,000/-. “Bwe baatuwadde bbiiru kwe kutegeeza mukyala wa Kimera n’atusuubiza okudda kyokka teyazze, kwe kugenda ewa taata w’omwana Willy Matovu eyanoonyezza ssente zino n’azituwa ne tuva mu kasenge,” Naggayi bwe yategeezezza.\nNamatovu yasimattuka okufiira mu kabenje nga November 19, 2008 omwafiira nnyina ne baganda be era ekiseera kino kyonna abadde apooceza mu ddwaaliro e Mulago gye yagobeddwa ku Lwokusatu nga December 24, 2008.\nMu kiseera kino Namatovu ajjanjabirwa wa Jjajjaawe Babirye ow’e Nakabugo-Bbira we bayita ku mayiro mwenda. Wadde yaggyiddwa mu ddwaaliro, amagulu gakyagaanyi okutereera era gasibiddwaako ppulasita.\nBukedde we yatuukidde mu kifo kino nga ne Kimera ali ku dduuka lye erya SK Sure House e Bbira n’ategeeza ng’obwavu bwe bubulako akatono okumutta nga mu kiseera kino takyalina na ssente zisobola kulabirira mwana ono.\n“Nina amabanja mangi, abajapaani bampa ebintu byabwe era bammanja, bbanka zimanja naye nkoze ekisoboka okuyamba omwana oyo kubanga simanyi na ssente mmeka ze nnaakabawa mu kiseera kino,” Kimera bwe yategeezezza.\nYajulizza ssentebe w’ekitundu kino eky’e Bbira, Vincent Bugembe gwe yagambye nti mu kiseera kino y’amuyambako era nga gw’abadde ayisaamu obuyambi obugenda mu bantu abaafiirwa.\nKyokka Matovu yagambye nti bukya baana be n’omukyala bafa abadde tafunangayo buyambi bwonna okuva wa Kimera.\nMatovu yagambye nti takyalina nsimbi n’asaba abazirakisa bamudduukirire ku ssimu nnamba 0752962210 oba eya nnyazaala we 0715149561.\nDecember 30, 2008 at 9:54 pm #21406\nAbagwiira abajja nebasoma nebajjanjabirwa obweereere, tebalina kyebalese nga abaana baffe bakifunira ku sente zetuwa mu musolo. Ye kati bannange omusolo lwegukola ki ddala?Baabo babakanyuga bweeru wa malwaariro. Ekintu kino nga eddwaliiro likuddiza omulwadde atawonye kale kirumya. Odda eka nga webuuza obanga ddala Katonda yakwerabira, oba nti akuwaddeyo ofe. Bangi eno ku mawanga twerabira ebintu bino, mpozzi ppaka nga embeera ekutusizza okuddayo nga tewesiikidde kanyebwa.


Omuwala attottola mukama we bwe yamutwalanga ‘awutu’ ne bamukuba kalifoomu ne bamukozesa\nNEEVUMA obwavu obwannemesa okusoma ne nsalawo okukola obwa yaaya obundeetedde ebizibu bye ngenda okufa nga nneevuma. Bino bye bimu ku bigambo by’omuwala Joan (erinnya eddala lisirikiddwa), by’attottola.\nNEEVUMA obwavu obwannemesa okusoma ne nsalawo okukola obwa yaaya obundeetedde ebizibu bye ng'enda okufa nga nneevuma. Bino bye bimu ku bigambo by’omuwala Joan (erinnya eddala lisirikiddwa), by’attottola.\nNnina emyaka 15, mbeera Najjanankumbi. Ssente bwe zaabula maama, ne nva mu ssomero ssenga kwe kunfunira aw’okukola obwa yaaya e Kireka.\nMbadde nkolera omukyala ayitibwa Flavia Abias. Mbaddeyo akabanga katono ne nnemererwa olw’embeera gy’abadde ampisaamu.\nOmulimu gwange nnali ngwagala kuba awaka tewaalinga mirimu mingi ate nga ne bboosi wange annyambako ku mirimu.\nWabula nga mmaze okumanyiira, yatandika okuntwalanga ‘awutu’ okunsanyusaamu olw’okumukoleranga obulungi.\nOlunaku olwasookera ddala okuntwala awutu, twali tutudde ne wajja abavubuka basatu ne bayita mukama wange ne bagenda.\nOluvannyuma bonna baakomawo ne batandika okunsaba omukwano. Nagezaako okugaana wabula mukama wange n’ampita nti “Joan kkiriza bye bakugamba nze mbatumye’’.\nNagaana wabula mukama wange n’angulira sooda n’amuteekamu kalifoomu kye saamanya n’ampa ne nnywa abavubuka bano bonna ne bankozesa nga simanyi.\nNgenda okudda engulu ng’obudde bukedde ate nga ndi waka era nga mpulira obulumi mu bitundu by’ekyama n’obukoowu.\nBwe nnabuuza mukama wange ekyali kintuuseeko, yanziramu nti,” tofaayo abakazi bwe batyo kirabika ogenda mu nsonga.’’ Yampa eddagala erikkakkanya obulumi.\nWabula kino yakikola okumala ebbanga ng’antwala awutu naye nga buli lwe tugenda nziramu okutegeera nga ndi waka ku makya ate nga nnumizibwa mu bitundu eby’ekyama.\nKyansukkako ne mmutegeeza bwe nnali mbikooye era ne nsalawo okudda ewa maama mu kyalo e Mbarara.\nBwe natuuka mu kyalo, maama olwandabako yambuuza nti mwana wange oli lubuto? Namuddamu nti nedda wabula yantwala mu ddwaaliro okunkebera era ne bakamutema nti nnina olubuto lwa myezi 4.\nMaama yangoba nzireyo ewa nnannyini lubuto era ne munnyonnyola bwe byali ate nga ne nnannyini lubuto simumanyi.\nYakubira ssenga eyantwala okukola n’abimuyitiramu, ssenga kwe kunzizaayo ewa mukama wange okumubuuza wabula n’abyegaana Ssenga yaloopa omusango ku poliisi ne bayita mukama wange ne babimubuuza era omusango n’akkiriza nti agumanyiiko era ebikolwa bino yabikolanga.\nWabula buli lwe tugenda ku poliisi ng’abaako ky’awa poliisi nga babuzaabuza omusango n’okutuusa kati tebatutwalanga mu kkooti.\nNsaba aboobuyinza munnyambe okutwala omukyala ono mu mateeka. Olubuto kati luwezezza emyezi mukaaga.


Smashwords – Books Tagged "erkam publishing"\nBooks tagged: erkam publishing\nFound 2 results Muhammad Mustafa\nNonfiction » Religion and Spirituality » Islam / Sufi Ekitabo kiteekeddwateekeddwa mu ngeri ey’ebyagwawo buli mwaka okuva ku mwaka gwasooka okutuuka ku gw’ekkumi n’esatu. Mulimu okwanukula ebintu abalabe b’Obusiraamu bye batera okuyitamu okwagala okubuzaabuza abalala mu byafaayo bya Nnabbi. Ekitabo kiyamba omuntu okwagala Nnabbi ekiyinza okumuviirako okumukoppa embeera ze n’empisa ze ennungi. Hadıısı 40 Ez’abaana N’emboozı Ezıgenderako\nby M. Yasar Kandemir\nNonfiction » Religion and Spirituality » Islam / Sufi Nnabbi waffe omwagalwa Muhammadi yannyonnyola Kulaane, era n’atubuulira ebintu bye tuteekwa okukola ne bye tutateekeddwa, ng’ayita mu bigambo bye (hadiisi), tusobole okubeera abasanyufu muno mu nsi ne ku Lunaku lwenkomerero. Hadiisi era ziyamba okuyiga eddiini yaffe mu ngeri ematiza. Covers On Adult Content: FOR FASTER ANSWERS, CHECK THESE LINKS BEFORE YOU EMAIL US: